
הכנסת העשרים
מושב שלישי
<פרוטוקול מס' 314>
מישיבת ועדת החינוך, התרבות והספורט
יום שני, י"ט בכסלו התשע"ז (19 בדצמבר 2016), שעה 9:00
<סדר היום:>
<סיור במוסדות חינוך ברהט ובלקייה>
נכחו:

<חברי הוועדה:> 
יעקב מרגי – היו"ר
יוסף ג'בארין 

יהודה גליק 

מסעוד גנאים
חברי הכנסת:
טלב אבו עראר
<מוזמנים:> 
	עמירה חיים
	–
	מנהלת מחוז דרום, משרד החינוך

	ניר שמואלי
	–
	סגן מנהלת מחוז דרום, משרד החינוך

	אשרה שלייפר
	–
	מפקחת מחוז דרום, משרד החינוך

	אסמעיל אבו עג'אג'
	–
	מפקח כולל חינוך מיוחד, מחוז דרום, משרד החינוך

	מוחמד אלקרינאוי
	–
	מפקח כולל חינוך מיוחד, מחוז דרום, משרד החינוך

	בני מלכה
	–
	מרכז תכניות חומש והחלטת ממשלה למגזר הבדואי, משרד החינוך

	מוחמד אלהיב
	–
	ממונה ארצי על החינוך הבדואי, משרד החינוך

	עותמאן אבו עג'אג'
	–
	מנהל אגף חברה וקהילה ברשות הבדואית

	גנאדי קמנצקי
	–
	מנהל אגף בכיר מיפוי ותכנון, משרד החינוך

	יריב מן
	–
	מנהל אגף חברה וקהילה, משרד החקלאות ופיתוח הכפר

	קעדאן חייאם
	–
	סמנכ"ל חברה ערבית, מרכז השלטון המקומי

	טלאל אלקרינאוי
	–
	ראש עיריית רהט

	סאלם אבו עייש
	–
	ראש מועצת לקייה

	עבדאללה אבו שריקי
	–
	ממלא מקום ראש מועצת לקייה

	טלב אלאסד
	–
	מנהל מחלקת חינוך, מועצה מקומית לקייה

	מנסור אלסנאע
	–
	מהנדס המועצה, מועצה מקומית לקייה

	מרואן עבד אלחי
	–
	יו"ר הפורום הדמוקרטי לוועדי הורים ערביים

	בסמה אלסאנע
	–
	מנהלת בית הספר היסודי 'אלעוהד', לקייה

	מוסא אלצאנע
	–
	מנהלת בית ספר אקראא, לקייה

	יוסף אלאסד
	–
	מנהל חטיבת הביניים אקראא, לקייה

	סמיר אלהוזייל
	–
	מנהל בית ספר אלזהרא, רהט

	סלימאן אלסאנע
	–
	ראש ועד, לקייה

	חאלד אלסנאע
	–
	תושב לקייה


<מנהלת הוועדה:>
יהודית גידלי
<רישום פרלמנטרי:>
סמדר לביא, חבר התרגומים 
<סיור במוסדות חינוך ברהט ובלקייה>
<סאלם אבו עייש:>
בוקר טוב לכולם. ברוכים הבאים ללקייה. חברי כנסת, ועדת חינוך, ממונים, משרד החינוך, שלטון מקומי, כל החברים, אם שכחתי מישהו, הורים נכבדים, חברי מועצה. אנחנו מאוד שמחים שאתם מבקרים אצלנו, אני סבור שבאתם במיוחד לבדוק את מצב החינוך אצלנו פה ביישוב. מבחינת משרד החינוך, תקציבים, אין לנו בעיה, יש לנו בעיה בקרקעות, יש לנו בעיה בהסדרה, כי לא יכולים לבנות בגלל תביעות הבעלות ויש לנו 2,000 תלמידים שמגיעים אלינו מהפזורה, שזה נטל כבד עלינו, במקום שיקבלו גנים ובתי ספר אצלם בפזורה אנחנו מביאים אותם עד אלינו. 
<היו"ר יעקב מרגי:>
כמה תלמידים מהפזורה? 

<סאלם אבו עייש:>
כ-2,000 תלמידים. תיכף תראו סקירה, מנהל מחלקת החינוך פה יסקור לנו את כל הדברים האלה, אבל זה שיש לנו תלמידים מהפזורה זה באמת נטל כבד עלינו, כי כשיש גשם הם לא יכולים להגיע, בגלל הבוץ, אין להם דרכים, אין להם כבישים וזה מתבטא בהישגים של התלמידים שלנו, כי הכיתה מחולקת כמעט לחצי, חצי מהפזורה וחצי מבפנים, אז כשהחצי ההוא לא מגיע החצי הזה לומד אולי חצי וככה זה לא כל כך הולך חלק בבתי הספר והגנים כשיש תלמידים נעדרים או חסרים. הייתי רוצה שתעזרו לי להקים בתי ספר וגנים בתוך הקבצים האלה של התושבים, כי התושבים בפזורה של לקייה הם כ-5,000 ויש להם 2,000 ילדים. במקום להסיע אותם, וזה גם הוצאות, בהוצאות האלה אפשר לבנות בתי ספר וגנים. הרבה הרבה הוצאות להסיע את הילדים האלה עד בתי הספר שלנו ואנחנו נותנים להם את השירות, אבל זה מקשה עלינו. יש פה גם מצ'ינג שאנחנו משלמים על הילדים האלה. 

<קריאה:>
אנחנו נותנים להם שירות על חשבון הילדים שלנו פה ביישוב. 

<סאלם אבו עייש:>
נכון. 

<יהודה גליק (הליכוד):>
הפזורה מפוזרת, אז גם אם תשים בית ספר במקום אחד, תמיד איפה שלא יהיה, צריך הסעות להביא אותם לשם. 

<סאלם אבו עייש:>
ידידי היקר, הם לא מפוזרים בשטח גדול, הייתי רוצה שתבואו ביום בהיר ונלך לשם ותראו, כי אתם לא יודעים על מה אנחנו מדברים. הייתי רוצה שתראו את הקושי ואת הפזורה עצמה.

<היו"ר יעקב מרגי:>
אני אומר בהומור, אגרות חוץ אתה לא מקבל עליהם. 

<עמירה חיים:>
הוא מקבל מלא עד האגורה האחרונה. 

<היו"ר יעקב מרגי:>
מהמשרד? 

<עמירה חיים:>
כן, אנחנו נותנים לו. 

<סאלם אבו עייש:>
יש דברים שהם נלווים. 

<עמירה חיים:>
הוא אמר שאין לו בעיה עם משרד החינוך מבחינת תקציבים, יש להם המון תקציבים שמשרד החינוך מניח אותם פה והם לא משתמשים בהם, זו הנקודה, יש עודף תקציב.

<סאלם אבו עייש:>
יש לנו מצ'ינג בהסעות, יש לנו מצ'ינג במלוות, יש לנו מצ'ינג בכל תכניות החינוך וקשה לנו - - -

<היו"ר יעקב מרגי:>
המצ'ינגים שהוא מזכיר הם דיפרנציאליים? 

<עמירה חיים:>
בטח. 

<סאלם אבו עייש:>
גם כשאנחנו שוכרים גן מבית פרטי המשרד משלם לנו 600 שקל ואנחנו נותנים בסביבות - - -

<קריאה:>
950. 

<סאלם אבו עייש:>
ואנחנו משלמים 2,000 שקל. לכן החיים הם כאלה קשים, אנחנו שורדים בקושי ואנחנו היינו רוצים שבאמת תפתרו לנו את הבעיה של הפזורה ולהביא את בתי הספר - - -

<היו"ר יעקב מרגי:>
לו יצויר שאין לך תלמידים מהפזורה, מתקני החינוך שלך מספיקים לתושבים שלך? 

<סאלם אבו עייש:>
כן. 

<היו"ר יעקב מרגי:>
אין לך בעיה של מתקני חינוך. 

<סאלם אבו עייש:>
אין לי. אנחנו עושים את כל המלאכה ובכלל היישוב שלנו היה היישוב הראשון שמוביל. מבחינת ההשכלה היישוב שלנו הוא הראשון מבין היישובים במגזר. יש לנו פרופסורים ויש לנו רופאים ויש לנו מורים, אנחנו מייצאים מורים, יש לנו עודף מורים. 

<היו"ר יעקב מרגי:>
אתה לא קולט מורים מהצפון? 

<סאלם אבו עייש:>
כמעט ולא. מקצוענים יותר, אנחנו מביאים יותר מקצוענים. זה המצב, אנחנו תולים בכם תקווה שתעזרו לנו בדברים האלה. אנחנו גם נראה חלק מהפזורה בציורים. 

<היו"ר יעקב מרגי:>
בוא נראה את המצגת ולאחר מכן נתקדם.

<טלב אלאסד:>
קודם כל בוקר טוב לכולכם, אני מקדם בברכה את הביקורים שלכם, של חברי הכנסת, של יושב ראש ועדת החינוך, של גב' עמירה חיים, המפקחים, כל מי שנמצאים כאן. 

<יהודה גליק (הליכוד):>
אולי שכל אחד יציג את עצמו? 

<עמירה חיים:>
בואו נעשה סבב. 

<טלב אלאסד:>
טלב אלאסד, מנהל מחלקת החינוך בלקייה. אני הייתי מורה והייתי מנהל בית ספר בזמנו. 

<טלב אבו עראר (הרשימה המשותפת):>
כל מי ששמו טלב זה חרוץ. נכון, מרגי? 

<היו"ר יעקב מרגי:>
אצלנו אומרים אם אין אני לי מי לי. 

<קריאה:>
טלב בערבית זה תלמיד. 

<קריאה:>
לכל כלל יש יוצאים מן הכלל. 

<טלב אלאסד:>
אנחנו עובדים בשיתוף פעולה עם גב' עמירה חיים, עם כל הצוות שלה. מבחינת תקציבים, יש תקציבים, אנחנו קיבלנו תקציבים לגנים ולבניית בתי ספר. זה בית הספר הראשון של לקייה, משנות ה-60, גם אני למדתי בבית הספר הזה בזמנו וזה החזיק מעמד עד שנת 1995. לאחר שהקמנו מועצה והכירו ביישוב לקייה כיישוב קבע גם נבנו שכונות כאן והבאנו את בתי הספר לשכונות. כל הזמן היו מביאים את הילדים בהסעות לבתי הספר, אנחנו הבאנו את בתי הספר. בנינו חמישה בתי ספר יסודיים, פיזרנו אותם בתוך השכונות, שלושה בתי ספר על יסודיים, גם אנחנו פיזרנו בשכונות, 14 גנים בנינו ועוד ארבעה גנים בבנייה. 

ביישוב לקייה היום יש לנו חמישה בתי ספר, ביסודיים לומדים היום 2,991 תלמידים, מתוכם 707 תלמידים מהפזורה הבדואית. אנחנו מסיעים את כל התלמידים, התלמידים שמוסעים מהפזורה ליישוב לקייה זה 1,964 ילדים, כל יום בבוקר מגיעים לבתי הספר וזה גורם לצפיפות בכיתות. עכשיו אנחנו נראה כמה תלמידי פזורה מגיעים ליישוב לקייה. 
ביסודי 'עבד רבה', התלמידים מוסעים כל יום בוקר מהפזורה ליישוב לקייה, 172 ילדים. ביסודי 'אלעהד', אתם רואים, יש לנו 1,964 תלמידים שמוסעים כל יום בבוקר, ב-19 קווי הסעות שאנחנו מביאים אותם כל יום בבוקר. בחורף - - -

<היו"ר יעקב מרגי:>
מה רדיוס המרחק מכל כיוון? 

<טלב אלאסד:>
4-5 קילומטרים. 

<סאלם אבו עייש:>
לפעמים הוא מגיע גם ל-10 קילומטרים. 

<עמירה חיים:>
המרחקים קצרים. 

<היו"ר יעקב מרגי:>
מה הנקודה הכי רחוקה? 

<עמירה חיים:>
25 דקות. 

<טלב אלאסד:>
מזרחית לעומר, צומת גורל. 
<קריאה:>
קרוב לאורות. 

<עמירה חיים:>
מקסימום נוסעים רבע שעה. 

<היו"ר יעקב מרגי:>
אתה אומר עומר מצד אחד וגורל מצד שני? 

<טלב אלאסד:>
כן. גם ליד קיבוץ להב, כשנוסעים גם כן ליישוב - - -

<טלב אבו עראר (הרשימה המשותפת):>
זה לא פזורה. 

<היו"ר יעקב מרגי:>
לא משנה, אנחנו לא הממשלה. 

<טלב אבו עראר (הרשימה המשותפת):>
לא, סליחה, אני חולק על זה. זה יישובים בלתי מוכרים. אין פזורה בישראל. אין פזורה.

<סאלם אבו עייש:>
אנחנו לא מדברים פוליטיקה עכשיו. 

<היו"ר יעקב מרגי:>
אנחנו לא הממשלה. 
<טלב אבו עראר (הרשימה המשותפת):>
אבל זה יישוב לא מוכר, מה זה - - -

<סאלם אבו עייש:>
תקראו לזה מה שאתם רוצים, בשבילנו הם מחוץ ליישובים, הפזורה. 

<היו"ר יעקב מרגי:>
בינתיים הם סובלים מהם, לא משנה איך קוראים להם. 

<טלב אלאסד:>
אם אנחנו מוציאים, כל הצפיפות שאתם רואים פה בכיתות ודברים כאלה, זה רק בגלל התלמידים שמגיעים אלינו מחוץ ללקייה. גם ילדים שאנחנו לא מסיעים אותם, ילדי גן 3-4, טרום חובה, אנחנו לא מסיעים אותם, הם לא לומדים, הם נשארים בפזורה. אסור להסיע אותם לפי חוזר מנכ"ל. 

<עמירה חיים:>
אני אתייחס לזה. 

<טלב אלאסד:>
זה אחד מבתי הספר שהוא נבנה ב-1995, 18 כיתות, שלושה שלבים שנבנו בבית הספר ושמו על יד בית הספר שלוש כיתות יבילים. נשארו עוד חמש כיתות שאנחנו מנצלים את המקלטים וחדרי ספח בבית הספר. 

בית הספר אלבירוני, גם זה בית ספר חדש. כל בתי הספר בשכונות, אנחנו הבאנו אותם לשכונות. בשכונה 11, נבנה בשלושה שלבים, 18 כיתות לימוד. היום לומדים בתוך בית הספר 20 כיתות, יש גם כיתות חינוך מיוחד בתוך בית הספר. 

<עמירה חיים:>
יש לוח זמנים. טלב, תקשיב, יש לוח זמנים, ב-9:20 יש ילדים שמחכים לנו. 

<היו"ר יעקב מרגי:>
רבותיי, תנו לי. קודם כל בוקר טוב שוב לכולם. אנחנו באנו לעמוד מקרוב על הצרכים, לא באנו לבדוק, לא באנו לפקח, באנו לעמוד מקרוב על הצרכים. מה שטוב, אהלן וסהלן, אנחנו יודעים, רואים. אם יש לכם קשיים, ראש המועצה נגע בקשיים באופן כללי של הפזורה. במצגת שלך, יש לך חמש דקות להגיד לי על דברים שעומדים על הפרק, דנים, תנאים, איפה יש לך בעיות. 

<טלב אלאסד:>
חינוך מיוחד מוסעים. 

<היו"ר יעקב מרגי:>
זה לא הוועדה עכשיו, אחר כך הוועדה, בסיום. 

<טלב אלאסד:>
מתוך היישוב אנחנו בבניית בית ספר בשכונה 6, כבר הכירו בצורך. 

<היו"ר יעקב מרגי:>
יש הכרה בצורך? 

<טלב אלאסד:>
יש הכרה בצורך, אנחנו גם מעבירים מסמכי קרקע למשרד החינוך. 

<היו"ר יעקב מרגי:>
גנאדי מכיר את זה? 

<עמירה חיים:>
בטח. 

<גנאדי קמנצקי:>
מכיר, זה מוכן כבר. 

<טלב אלאסד:>
עכשיו אנחנו מאחדים את בית הספר הזה, בית הספר הזה כבר מוציא לנו 531 תלמידים משכונה 6 ומשכונה 1. כל הבעיה - - - 
בניית מקיף אקראא. אנחנו בנינו שלב - - - זה היה קרוונים, אנחנו בנינו שלושה שלבים ויש לנו הרשאה תקציבית לבנות שלב ד', ה', ו'. חתמנו חוזה עם הקבלן בנושא הזה. 

<היו"ר יעקב מרגי:>
אתם לא מוציאים תלמידים החוצה, בעיקרון. 

<טלב אלאסד:>
לא. 

<היו"ר יעקב מרגי:>
אין לך צורך להוציא, אלא אם מישהו רוצה ללמוד בחוץ. 

<סאלם אבו עייש:>
כן. 

<טלב אלאסד:>
יש לי את הילדים שמוסעים לבתי ספר מקצועיים ברהט וב - - -

<עמירה חיים:>
יש בית ספר למצוינות, מקצועי. 

<היו"ר יעקב מרגי:>
אוקיי, ייחודי. 

<עמירה חיים:>
רק ייחודי. 

<טלב אלאסד:>
יש בית ספר תיכון צומח למטה, השנה אנחנו עושים עוד ארבע כיתות ט' ובשנה הבאה גם עד ח' ועד ז'. מ-ז' עד י"ב, אנחנו עושים אותו בשלבים. וגם הנושא של חטיבת הביניים, שאנחנו גם בית ספר צומח למטה, מכיתה ז' עד כיתה י"ב. יש לנו הכרה בצורך ויש תקציבים, אנחנו מחברים מסמכי קרקע בנושא הזה למשרד החינוך. 

בניית בית ספר טכנולוגי. הילדים שלנו כולם שלומדים ברהט ובחורה. יש צורך בבניית - - - יש לנו תכנית לבנות גם גנים, גני ילדים. בנינו 14 גנים, יש לנו 20 גנים שאנחנו בנינו ואנחנו גם רוצים לבנות עוד 20 גנים בשכונות, לעתיד. 

<היו"ר יעקב מרגי:>
בנייה קשיחה. בגנים כמה שפחות הסעות. 

<טלב אלאסד:>
כן, בגנים לא מסיעים. 

<עמירה חיים:>
16 מתוך 20. כן, לא מסיעים בגנים. 
<טלב אלאסד:>
יש לנו תלמידים מהפזורה, 151 תלמידים מהפזורים בגני חובה, משרד החינוך מסיע אותם, 151 תלמידים. 

<קריאה:>
רובם מוסעים, אבל 50% מוסעים. 

<טלב אלאסד:>
גני חובה. עכשיו בניית בית ספר לתלמידים בעלי צרכים מיוחדים. יש לנו בערך 80-81 תלמידים שאנחנו מפזרים אותם בבוקר בחורה, ברהט, יש בבאר שבע. הגשנו בקשה לבנות בית ספר לחינוך מיוחד ביישוב לקייה.

כל הזמן דיברנו על תשתיות לחברה, להסעות תלמידי הפזורה ליישוב לקייה. בגשמים יש דרכי עפר, בגשם הילדים - - - לבתי הספר. אנחנו רוצים סיוע בנושא של הדרכים שמגיעים מהפזורה לבית הספר. 
<טלב אבו עראר (הרשימה המשותפת):>
כאילו אין גישה לבית הספר? 

<טלב אלאסד:>
כן. 

<היו"ר יעקב מרגי:>
לא כאן, אצלם, בפזורה. 

<עמירה חיים:>
אצלם. 
<טלב אלאסד:>
אנחנו כל הזמן חשבנו על הילדים האלה, בני 3-4, אם אנחנו יכולים להציב קרוון אצלם שם. במקום שהם יישבו בבית. 

<עמירה חיים:>
אני אתייחס לזה. 

<טלב אלאסד:>
תעזור לנו לשים קרוון שם. 

<היו"ר יעקב מרגי:>
תודה. נציגות ההורים, הפורום. תציג את עצמך. 

<נציג ההורים:>
בקשר לילדים המוסעים, בחלק הדרומי של לקייה הפכנו להיות פזורה רק מהקו הכחול. הקו הכחול הפך אותנו לפזורה ואין שם כזה, פזורה, כולם תושבי לקייה. בקיצור, 5,000 אנשים יושבים שם - - -

<היו"ר יעקב מרגי:>
רגע, בתעודת הזהות שלך אתה לקייה? תן לי להבין, אתה תושב לקייה? 

<נציג ההורים:>
אני תושב לקייה. 

<היו"ר יעקב מרגי:>
כשהוא אומר לי 2,000 מוסעים, 500 שלך ביניהם? 

<נציג ההורים:>
כן. מה שאני אמרתי, שהקו הכחול הפך אותנו להיות - - - 2,000 תלמידים מתיכון ועד טרום חובה, טרום חובה באופן כללי לא לומדים כי אין להם מקום אפילו בתוך היישוב לקייה. לי אישית, כהורה, תלמיד בתיכון אפשר להסיע אותו, כי זה גיל שאפשר להתמודד עם ההסעה, גם חטיבת ביניים אבל מה קורה עם כיתות היסודי? מה קורה עם הילדים בגן, בגן חובה? מה יהיה עם הילדים שלא לומדים בטרום חובה? אז לפחות לחשוב יחד להקים גנים וטרום חובה וחובה, בשלב ראשון. שלב שני, צריך לחשוב גם על בית ספר יסודי שם ביישוב. אני מזמין אתכם ל - - -

<היו"ר יעקב מרגי:>
כמה תושבים מעבר לקו הכחול? 

<נציג ההורים:>
מעל 5,000.

<עמירה חיים:>
הם - - - על ידי אל קסום למעשה. 

<היו"ר יעקב מרגי:>
אני בכוונה שאלתי אותו. 

<קריאה:>
לא, הם שטח גלילי, זה נקרא שטח גלילי, הם לא שייכים, לא לאל קסום ולא ליישוב קבע. 

<נציג ההורים:>
אנחנו בהגדרה שלנו כדרום לקייה לא מוכרים על ידי מועצה מקומית - - -

<היו"ר יעקב מרגי:>
אני אשאל אותך שאלה, איפה אתה מעדיף לקבל את שירותי החינוך? 

<נציג ההורים:>
בלקייה. אני תושב לקייה. לפני ההכרה בלקייה - - -
<היו"ר יעקב מרגי:>
תודה. אני שואל שאלה קצרה, אני אוהב תשובות קצרות. רבותיי, אין לנו זמן. 

<נציג ההורים:>
אני מבין את השאלה שלו - - -

<היו"ר יעקב מרגי:>
הוא הבין אותי טוב, הוא ענה לי קצר. 

<נציג ההורים:>
יש לי שייכות ללקייה, לכן אני רוצה להיות חלק מלקייה. את השירות אני אקבל איפה שאני נמצא היום.
<קריאה:>
זה טוב לתלמידים שם, שילמדו קרוב לבית. 

<טלב אבו עראר (הרשימה המשותפת):>
שלא יוסעו. 

<היו"ר יעקב מרגי:>
וראש המועצה רוצה אותם? 

<סאלם אבו עייש:>
כן. אנחנו עובדים להרחיב את היישוב לשם, שיקיף את כל הפזורה. 

<היו"ר יעקב מרגי:>
רבותיי, אנחנו באנו - - -

<נציג ההורים:>
סליחה, מה שאומר לך ראש המועצה, זה ייקח - - -

<היו"ר יעקב מרגי:>
אני בא לסמן נקודות. 

<סאלם אבו עייש:>
אם היו ראשי רשויות לפניי מטפלים בזה אז הייתי ממשיך. 

<היו"ר יעקב מרגי:>
ההורים, לסכם. 

<נציג ההורים:>
אנחנו דיברנו על התלמידים המוסעים. גם בתוך היישוב יש לנו חוסר בכיתות. בכל בית ספר כמעט, אתם תעשו סיור עכשיו ותראו מול העיניים. כל המקומות החיוניים של החינוך, בין אם זה ספרייה, בין אם זה מעבדות, בין אם זה חדר מחשבים, בין אם זה מקלטים, עשו את זה כיתות לימוד. יש לנו גם בבתי ספר, אין מגרש כדורגל. לפחות לתלמידים להוציא את האנרגיה שלהם, לכן יש הרבה אלימות בתוך בית הספר. 

<היו"ר יעקב מרגי:>
אמר ראש המועצה בתחילה, קרקעות. זו אחת הבעיות הכי קשות במגזר, הנושא של תביעת בעלות וקרקעות. אבל, בסדר, שומעים. 

<סלימאן אלסאנע:>
אני רוצה להוסיף עוד משהו. 

<היו"ר יעקב מרגי:>
מי זה?

<סלימאן אלסאנע:>
אני ראש הוועד, אלסאנע סלימאן. 

<היו"ר יעקב מרגי:>
מה זה ראש הוועד? אני יודע שיש ראש מועצה. ועד ההורים היישובי? 

<סלימאן אלסאנע:>
יש לי בן בגיל 5 שנים שהוא עד עכשיו מתחילת השנה בבית, אין לו כיתת לימוד. 

<עמירה חיים:>
יש לו כיתת לימוד, אין לו סייעת שראש המועצה לא שם ובגלל זה - - -

<סלימאן אלסאנע:>
לא, מגיע לשם קרוון ועד עכשיו מתחילת השנה לא עשו כלום. 

<עמירה חיים:>
יש כיתת לימוד, אל תגיד אין כיתת לימוד.

<היו"ר יעקב מרגי:>
רגע, תני לו, עמירה.

<עמירה חיים:>
יש כיתת לימוד. יש כיתת לימוד ויש גננת, אין סייעת. 

<סאלם אבו עייש:>
אנחנו נשיב אחר כך. תני לו לדבר.

<סלימאן אלסאנע:>
אני מבחינתי את אחראית על הנושא הזה.

<היו"ר יעקב מרגי:>
אדוני, אדוני, פנית אליי? 

<עמירה חיים:>
נכון, צריך לפזר - - - אתה צודק.
<יהודה גליק (הליכוד):>
תני לו לדבר ואחר כך תגיבי. 

<עמירה חיים:>
 - - - הילדים, גם הם לא נותנים סייעת וגם אני אשמה, אתה מבין? אני לא אתן את הדבר הזה הפעם. 

<סלימאן אלסאנע:>
ברשותך, אנחנו שינינו את ה - - - את העובדות ש - - -

<יוסף ג'בארין (הרשימה המשותפת):>
רק, גברתי, תני לו, לא צריך לענות - - -

<היו"ר יעקב מרגי:>
יוסף, לא צריך לפתח עכשיו, עזוב, אין לנו זמן. אנחנו באיחור, אין לנו זמן. 
<סלימאן אלסאנע:>
בגלל מגבלות הזמן שלכם, שני גנים ושני בתי ספר, נעבור עליהם ותראו את העניין. 

<היו"ר יעקב מרגי:>
לפי הלו"ז. התייחסות קצרה של ראש המועצה ושל עמירה. 

<עמירה חיים:>
אני ארצה בסוף. 

<סאלם אבו עייש:>
אני רוצה להגיד, בקשר לבן שלו, יש לו גן שהוא 200 מטר מהבית שלו, הוא לא רוצה לקחת את הבן שלו לשם. 

<עמירה חיים:>
בבקשה, ילד אחד שאין לו מקום - - -
<סאלם אבו עייש:>
והבאנו עוד גן, שמנו אותו באל מעראג' ושם יש בעיה - - -

<קריאה:>
זה לא גן. זה מעצר. זה לא גן. זה סתם. 

<סאלם אבו עייש:>
אני לא הבאתי את זה בשביל מעצר, התושבים הפכו את זה למעצר. 

<היו"ר יעקב מרגי:>
עמירה, בבקשה.

<עמירה חיים:>
חבר'ה, באמת בקיצור. באהבה גדולה אנחנו מדברים על כל ילד וילדה. יש כאן באמת בעיה בלקייה, שלא קיימת במקומות אחרים, של שני גנים שכבר יושבים עשר שנים במבנה חדש של בניית קבע שלא מאוישים כי יש בעיה שבעל הבית שהקרקע שלו לא נותן להפעיל את הגנים האלה. יש לנו גן של 35 ילדים, גן חובה ש - - -

<היו"ר יעקב מרגי:>
כשבנו את זה לא ידעו על הבעיה עם הבעלים? 

<עמירה חיים:>
זה ראשי מועצה קודמים. אי אפשר ל - - - מאוד קשה ל - - - 

<היו"ר יעקב מרגי:>
בסדר, ברור. 

<עמירה חיים:>
35 ילדים של גילאי חובה, ביקשתי לפזר אותם בכל הגנים ביישוב. אין ברירה, עד שלא ימצאו פתרון לסייעת הזו. אנחנו מבחינתנו לא ישנים בלילה על כל ילד כאן. ילדי 3-4 לא שייכים למועצה הזאת, ילדי 3-4 שייכים למועצה האזורית אל קסום ונווה מדבר, אנחנו באמת בבעיה מכיוון שמדינת ישראל לא מסיעה ילדים בני 3-4, ילדים בני 3-4, ההורים שלהם מביאים אותם לגנים, בכל מדינת ישראל, ככה זה, רק 5 מסיעים. אין הסעה של 3-4, לא במטולה ולא בסכנין ולא במקום אחר. לא מסיעים ילדי 3-4, כי צריך להסיע אותם עם בוסטרים ועוד מלווה וכו'. אנחנו נאבקנו על הנושא הזה של כן לממן הסעות לגילאי 3-4 כי זאת בעיה מורכבת כאן וקיבלנו עכשיו מימון, 50 מיליון שקל משרד החינוך והאוצר נתנו. הכנו כבר את המבנה, יושב כאן ניר שמואלי, סגן מנהלת המחוז, יושבת כאן המפקחת על המחוז, אשרה שלייפר, כל אנשי המחוז, שאני אציג אותם בסיכום, כי עכשיו אנחנו ממהרים, בפירוש יש תכנית מסודרת, לא של לקייה. התכנית היא של אל קסום ונווה מדבר. 

כבוד היושב ראש, אני רוצה להגיד, באמת עושה עבודה יוצאת מן הכלל, הגיע גם לביקור בפזורה, מה שנקרא, אני אוהבת לקרוא לזה הכפרים הלא מוכרים, הוא הגיע ודחף את הפתרונות, כולל ההסעות, שהוא נתן את התמיכה לנושא הזה ובאמת עכשיו יש מתווה הסעה. אנחנו מתחילים להסיע את ילדי 3-4 במכוניות קטנות, עם בוסטר ועם מלווה, כדי שהם יוכלו להגיע לגנים שלהם. יש מגוון בעיות, נדבר עליהן בהמשך כי מחכים לנו תלמידים בתוך בתי הספר. 

<סאלם אבו עייש:>
גם יש לנו כ-300 סטודנטים שאנחנו מסיעים, שאין את זה בסל לתלמיד של ה - - - 

<היו"ר יעקב מרגי:>
רגע, כשכולם מדברים אף אחד לא שומע. 

<יהודה גליק (הליכוד):>
הנושא של מגרשי כדורגל, זו טענה שהיא לכאורה הגיונית מאוד. 

<עמירה חיים:>
לחלוטין. פעם זה היה שייך למשרד החינוך, היום למשרד התרבות והספורט. 
<יהודה גליק (הליכוד):>
גם בבתי הספר? 

<עמירה חיים:>
לא, בתוך בית הספר? בתוך בית הספר יש להם - - - 

<יהודה גליק (הליכוד):>
הוא אומר שאין להם פה מגרשי כדורגל בתוך בתי הספר, זה נראה לי א'-ב'. 

<עמירה חיים:>
לא בכל בתי הספר יש מגרשי כדורגל. הוא צודק. הוא היה ראש מועצה והוא צודק, כי יש בתי ספר, למשל יש בית ספר שאנחנו נבקר בו היום, בית ספר שאנחנו רוצים להרחיב אותו, יש לנו פרוגרמה של הרחבה, אבל יש בעיה שהאנשים לא משחררים את הקרקע להרחבה. 

<היו"ר יעקב מרגי:>
זו בעיה שחוזרת על עצמה. 

<עמירה חיים:>
אז היבילים כבר סגרו את כל המגרש, זאת הכוונה. 
<היו"ר יעקב מרגי:>
כשיש מצוקת קרקע, אז כיתה לפני מגרש. 

<עמירה חיים:>
מבחינתנו זה רצון. 

<היו"ר יעקב מרגי:>
אמנם זה לא דיון ועדה, כי רק באנו לכבד את ראש המועצה - - - 

<יהודה גליק (הליכוד):>
בעל הבית - - - 

<היו"ר יעקב מרגי:>
אין בעל הבית, אני - - -

<יהודה גליק (הליכוד):>
תן לו, מה אכפת לך. 

<היו"ר יעקב מרגי:>
אני בדואי בדיוק כמוהו. בבקשה. 

<עמירה חיים:>
מוחמד אלהיב, הממונה על המגזר הבדואי מטעם משרד החינוך. 

<היו"ר יעקב מרגי:>
אחר כך, בסיכום. 

<טלב אבו עראר (הרשימה המשותפת):>
בקצרה. אני מברך על הסיור ועל הביקור הזה, מודה לכל אלה שעוסקים בחינוך למען הילדים בארץ בישראל והאמת, היום לא באנו לחלק פרסים, זו הזדמנות לשמוע. 

<יהודה גליק (הליכוד):>
הוא רוצה לפרגן לך פעם במיליון שנה, תן לו הזדמנות. 

<היו"ר יעקב מרגי:>
אתה החלטת שהוא בא לפרגן. 

<טלב אבו עראר (הרשימה המשותפת):>
לכן אני מודה באמת ליושב ראש ועדת החינוך שכל הזמן מתעניין בכל מה שקשור לנגב, אבל, חברים - - - 

<יהודה גליק (הליכוד):>
אבל, הנה, ה'אבל' הגיע. 

<טלב אבו עראר (הרשימה המשותפת):>
אנחנו, עמירה חיים, עובדי ציבור, חשופים לביקורת וחייבים לקבל כל ביקורת. 

<עמירה חיים:>
נכון. 

<טלב אבו עראר (הרשימה המשותפת):>
העלו ראש המועצה וגם יושב ראש ועד ההורים שני דברים חשובים, אני אתייחס אליהם בקצרה. עניין תביעת הבעלות היא לא העבודה שלנו עכשיו, אלא של הגורמים שאמורים באמת להסדיר את הקרקע מאז קום היישוב עד היום הזה, שעליהם דיבר דוח מבקר המדינה, הם מִנהלת שנקראת הרשות להסדרת הבדואים. הרשות להרוס את הבדואים. לא משנה, העיקר, מיום שקם הגוף הזה עד היום יש דוח ביקורת וחייבים להסדיר את הקרקע בתוך היישובים האלה. זה דבר ראשון.

דבר שני, הילדים המוסעים. להבדיל מהבעיה, שהיא כל כך מורכבת, של ההסדרה, אני חושב ואתה מאמין גם, כולנו מאמינים, שכל ילד בישראל, חייבים לתת לו שירות חינוך ורווחה, להבדיל, לא לקשור את זה עם הקרקע בכלל, עם ההסדרה בכלל. אז אכפת לנו מאלה שגרים ביישובים הבלתי מוכרים שמוסעים, אני לא יודע מה רחוק, גב' עמירה חיים, לגבי להסיע ילד גן באיזה קילומטר, 2 קילומטר, נדמה לי שהחוק אומר? יש כאלה שמוסעים 5 קילומטר ויש כאלה 10 קילומטר, לא נכחיש, אני ככה רואה את העניין. לידיעתך, גב' עמירה חיים, וגם יושב ראש ועדת החינוך, יש 5,200, על פי נתונים של משרד החינוך, שהם עד היום, מלפני שנתיים, העלינו את זה בכנסת, במליאה, בוועדות, ואתה יודע את זה, מכובדי היושב ראש, 5,200 ילדים בגילאי 3, 4 או 5 ללא מסגרת חינוך. 

<יוסף ג'בארין (הרשימה המשותפת):>
המספר אותו מספר כבר שנתיים. 

<טלב אבו עראר (הרשימה המשותפת):>
אותו מספר. מה אתם מציעים כאן? 

<היו"ר יעקב מרגי:>
רגע, העלית? 

<טלב אבו עראר (הרשימה המשותפת):>
כן. 

<היו"ר יעקב מרגי:>
בעקבות הדיון שהיה והסיכום הפנינו את הבעיה לשר והשר תקצב 50 מיליון ₪ לסוגיה הזו. אני רוצה לדעת, זה מתקדם, זה השתפר? 

<טלב אבו עראר (הרשימה המשותפת):>
איך התקדם? 

<עמירה חיים:>
אני אגיד לך. אל קסום ונווה מדבר, יחד עם מינהל הפיתוח, הכינו מתווה לתוספת של גנים שייבנו ולתקצוב ההסעות. אנחנו העברנו את התקציבים, הם בונים את המתווה וזה לפתרון.

<טלב אבו עראר (הרשימה המשותפת):>
אבל עד אז? עד אז נשאיר אותם ברחובות? 5,000, לא ילד. 

<עמירה חיים:>
אני איתך. 

<היו"ר יעקב מרגי:>
תודה. 

<סאלם אבו עייש:>
אני חושב שעדיף לבנות לילדים במקום שלהם, לא צריך להסיע אותם. זה מסוכן. 

<היו"ר יעקב מרגי:>
אמרנו את זה. רגע, רגע. 

<טלב אבו עראר (הרשימה המשותפת):>
התקציב. אני מסיים בזה. 

<היו"ר יעקב מרגי:>
רגע. אמרנו את זה בדיון הקודם בזמנו, הוועדה קראה, אני - - -

<עמירה חיים:>
אין לי בעיה, אנחנו ניתן שירותים איפה שיהיו גנים. 

<היו"ר יעקב מרגי:>
בדיון הקודם, בסיור הקודם המלצנו, אני חושב שילדי גנים, מה שנקרא טרום חובה וגנים, המלצנו מצדנו להתעלות, המדינה יודעת להתעלות מעל מצב סטטוטורי תכנוני והמלצנו לעשות להם ליד הבית. הדעת לא נותנת שילדים קטנים רכים כאלה ייסעו קילומטרים בתנאים לא תנאים, בתנאי שטח לא - - - ובתנאי הסעה לא תקינים ולא בטיחותיים. אני שמח שהשר נענה מיד, כמעט תוך חודש נענה לבקשתנו ותקצב 50 מיליון ₪. נכון, זה לא לוחצים על כפתור ויש מיד פתרון ל-5,000 ילדים - - - 

<קריאה:>
אבל נתחיל.

<היו"ר יעקב מרגי:>
אתם יודעים להגיד לי שהמתווה התחיל? גנאדי, אתה מכיר את זה? 

<גנאדי קמנצקי:>
אני יכול לעדכן, ממש אתמול אנחנו קיבלנו רשימה משתי המועצות האזוריות. יש פה קטע איפה למקום את הילדים וזו העבודה של הרשויות המקומיות. תקציב יש, המנגנון קיים, אנחנו גיבשנו מנגנון של ההסעות של הילדים בטנדרים קטנים, אנחנו נבקש מ-2016 כבר להפעיל חלק מההסעות האלה. 

<היו"ר יעקב מרגי:>
תודה. בבקשה. 

<חאלד אלסאנע:>
אני אגיד נקודה חשובה מאוד. בתוך היישוב חסרים תקציבים לבנייה ו- ו-, אבל אם אנחנו נסתכל לתלמידים שבאים מהפזורה, רבע לשבע, שמסיעים אותם באוטובוסים, אוטובוסים עלובים, בלי חלונות, בלי דלתות, בלי שום דבר, זה צריך - - -

<היו"ר יעקב מרגי:>
ברור. רגע, לא אמרתי את זה עכשיו? 

<חאלד אלסנאע:>
אנחנו חייבים לחשוב כולנו ביחד לבנות בתי ספר במקומות האלה, לא להסיע אותם. אל"ף, זה מביא אלימות, הסעות מביא לאלימות.

<היו"ר יעקב מרגי:>
חאלד, אנחנו נחשפנו לזה, מסכים איתך. 

<חאלד אלסנאע:>
צריך לעשות משהו. 

<היו"ר יעקב מרגי:>
לכן עובדים על זה, זה לא לחיצת כפתור. 

רבותיי, אנחנו יוצאים לבית הספר. 

(בסיור)

<ניר שמואלי:>
אנחנו כמשרד חינוך לא מתעסקים עם הצד האופרטיבי, אנחנו יודעים לתקצב וזה תוקצב. הכסף לא ניתן, ניתנה הרשאה תקציבית. 

<קריאה:>
אנחנו לא באנו להאשים את משרד החינוך. 

<ניר שמואלי:>
לא, אני מעדכן את היושב ראש, שיהיה בתמונה. 

<קריאה:>
משרד החינוך, מה שצריך לעשות יעשה, אם העירייה תעשה, אם זה - - -

<ניר שמואלי:>
אני רוצה שתדע, הגנים מבפנים והגננות מצוינות, הבעיה זה המבנה. 

(בהמשך הסיור)

<קריאה:>
פה זה ילדי ההסעות, פה ילדי הפזורה. 

<היו"ר יעקב מרגי:>
הם לא מעורבבים? 

<קריאה:>
לא, בעיקר מגיעים ילדי הפזורה. הגננות פה מצוינות. יש מאחורה חצר משותפת. הגנים האלה הוקמו מזמן, הוקצו לזה מבנים.

<יהודה גליק (הליכוד):>
זו החצר של הגן? 

<קריאה:>
לא, החצר נמצאת מאחורה. 

(בהמשך הסיור)

<בסמה אלסאנע:>
אני מאוד נרגשת ושמחה לארח אתכם בבית ספר אלעוהד. 

<היו"ר יעקב מרגי:>
מה פירוש אלעוהד? 

<קריאה:>
הבטחה. 

<בסמה אלסאנע:>
אלעוהד זה חוזה קדוש. 

<היו"ר יעקב מרגי:>
ברית. 

<מסעוד גנאים (הרשימה המשותפת):>
הברית ההיא, לך לך מארצך וכל הדברים האלה. 

<עמירה חיים:>
יש לנו בדיוק אותו מקור, אנחנו מאותו מקור. יש לנו אותו אלוהים. 

<בסמה אלסאנע:>
אני רוצה להציג כמה דברים על בית ספר אלעוהד. בית הספר שלנו, אני בסמה, מנהלת בית הספר 16 שנה, השנה ה-16 בוותק, בעלת תואר שני במינהל חינוכי, אני אספר קצת על בית הספר, כי אני מאוד מוגבלת בזמן לפי לוח הזמנים. אני לא אכיר את השמות, אני מודעת שיש לי פה אנשים שאני גאה שהם אצלי היום. אני מאוד גאה. אהלן וסהלן, עמירה, ניר.

<קריאה:>
בסדר, כולם, ועדת חינוך. 

<בסמה אלסאנע:>
אהלן וסהלן לכולם, ברוכים הבאים. בית הספר הוקם בשנת 2001, כמו שאתם רואים, בלב שכונת לקייה. בית הספר היה צריך להיות שלושה שלבים, נבנו בבית הספר שני שלבים. היום יש 12 חדרי לימוד שמאכלסות 20 כיתות. יש לנו ארבעה מקלטים, שני חדרי ספח. 
<היו"ר יעקב מרגי:>
אמרת שני שלבים, מה עם השלב השלישי? 
<בסמה אלסאנע:>
השלב השלישי עדיין תקוע. 

<היו"ר יעקב מרגי:>
איפה תקוע? 

<בסמה אלסאנע:>
תקוע. יש תקציב ממשרד החינוך, יש - - -

<היו"ר יעקב מרגי:>
גנאדי, מה אתה יודע להגיד לי? 

<גנאדי קמנצקי:>
יש תקציב, אבל אני מציע לצאת לראות, יש שם פשוט בית של מישהו במקום המיועד לבנייה. 

<בסמה אלסאנע:>
כן, אנחנו נסייר ונראה מה הבעיה. 

<יוסף ג'בארין (הרשימה המשותפת):>
בית מאוכלס? 

<היו"ר יעקב מרגי:>
שטח חום. 

<יוסף ג'בארין (הרשימה המשותפת):>
בית מאוכלס? 

<בסמה אלסאנע:>
כן. עדיין השלב השלישי תקוע. אנחנו נמצאים בצפיפות מאוד גדולה בבית הספר, כל המקלטים וחדרי הספח מאוכלסים וגם הספרייה והמעבדה. ויתרנו על רווחת התלמידיםעל מנת לאכלס כיתות לימוד. 

בית הספר משרת שתי אוכלוסיות. אוכלוסייה א' זה ילדי יישוב לקייה, שהם מבני היישוב, האוכלוסייה השנייה הם ילדי הפזורה שמגיעים בהסעות. 

<היו"ר יעקב מרגי:>
כמה תלמידים מגיעים בהסעות? 

<בסמה אלסאנע:>
143, מתוך 614. 

<יוסף ג'בארין (הרשימה המשותפת):>
זה הממוצע ביישוב, שליש. שליש מהתלמידים בלקייה מגיעים מבחוץ. 

<בסמה אלסאנע:>
למרות שאין מקום להסעות, אין חניה לאוטובוסים בבוקר. התלמידים שלי רק בנס ניצלים מכל הבעיה - - -

<עמירה חיים:>
בסמה, אני רק רוצה לומר לך, מאחר שאנחנו קצת איחרנו, בעוד שבע דקות אנחנו קמים ויוצאים, אז דברי בעיקר על מערכת החינוך .

<היו"ר יעקב מרגי:>
על ההישגים פה, מה את צריכה. 

<מסעוד גנאים (הרשימה המשותפת):>
וגם על מה חסר. באנו לשמוע מה חסר כדי לעזור. 

<היו"ר יעקב מרגי:>
תנו לה. 

<בסמה אלסאנע:>
אני יודעת שפה יש משרד חינוך ויש ועדת חינוך, אין לי שום בעיה, לא חסר לי שעות תקן, לא חסר לנו תקציבים, מה שחסר לנו חדרי לימוד. מבחינת הישגים אנחנו כל שנה צוברים הצלחות. בית הספר ביישוב, גם ההורים מדברים על זה שהם לא רוצים להוציא תלמידים מבית הספר, אבל בית הספר כל הזמן בצמיחה טבעית. 

<יהודה גליק (הליכוד):>
כיתה א' עד ו'? 

<עמירה חיים:>
א' עד ו', כן. 

<היו"ר יעקב מרגי:>
בסמה, נשירה יש לך? 

<בסמה אלסאנע:>
כן, זה אחד הדברים - - -

<היו"ר יעקב מרגי:>
הכי כואבים. 

<בסמה אלסאנע:>
ההצלחות שלי שאני יכולה להגיד, שאצלנו בבית הספר אין נשירה. 

<היו"ר יעקב מרגי:>
כל הכבוד. אני רוצה לומר לכם, חלק מחברי הוועדה היו בדיון שראמ"ה הציגו והמגזר הבדואי, קודם כל הפערים בחינוך במדינת ישראל הם קטסטרופליים, הפערים במגזר הערבי, עוד יותר קטסטרופליים, אבל המגזר הבדואי, בתוך המגזר הערבי, מתבטא בעלייה טובה ואני חושב, ופה אני קורא למשרד החינוך, לזהות מה נתן את העלייה הזו ולאמץ את זה. לטפח את זה ולפתח את זה לכל ה - - -
<טלב אבו עראר (הרשימה המשותפת):>
אבל ביסודיים אף פעם לא הייתה נשירה. 

<עמירה חיים:>
הנשירה היא בגילאי 15-17, הם יוצאים לעבוד. 

<טלב אבו עראר (הרשימה המשותפת):>
לא, למה מוחאים כפיים? ביסודי אין נשירה. 

<יוסף ג'בארין (הרשימה המשותפת):>
אני מבין שיש בעיה בחורף, הבנתי שיש בעיה בחורף עם התלמידים שמגיעים מחוץ ללקייה, בגלל הכבישים. 

<בסמה אלסאנע:>
יש בעיה שתלמידים מאחרים, ההסעות לא מביאות אותם בזמן, לפעמים גם היעדרות גבוהה בקרב התלמידים המוסעים והתלמידים באים עם תלמידי גנים, ובית הספר רואה עצמו בבוקר מארח תלמידים שהם קטינים בגן, לפני שהם הולכים לגנים, הילדים הגדולים, האחים בכיתות ו', הם אלה שצריכים ללוות אותם לגנים. זאת בעיה רצינית ובעיה מאוד מסוכנת, שאני כמנהלת לא לוקחת על האחריות שלי, שתלמיד מכיתה ו' יוצא להוציא את אח שלו מהגן. זו סכנה על הכביש וסכנות אחרות, אף אחד לא יודע מה יקרה. 

<יוסף ג'בארין (הרשימה המשותפת):>
איך פותרים את הבעיה? 

<היו"ר יעקב מרגי:>
זה לא היא. 

<יוסף ג'בארין (הרשימה המשותפת):>
לא, מה היא מציעה? 

<בסמה אלסאנע:>
לא, אני - - - 

<היו"ר יעקב מרגי:>
אנחנו נציע, היא מציגה את הבעיות. 

<בסמה אלסאנע:>
אני בת המקום, אני גם יודעת, כל ההצעות שלנו, שהעלינו, הנה ראש המועצה שלנו נמצא, אנחנו ישבנו בישיבות, יש לנו ראש המועצה, ראש מחלקת חינוך, המטרה שלנו היא טובת הילדים. היו לנו כל מיני פתרונות, ניסינו גם פתרונות. ההמלצה שלי היא בית ספר לילדי הפזורה. 

<היו"ר יעקב מרגי:>
זה האידיאלי. 

<יהודה גליק (הליכוד):>
מרחבים לפעילות, למשחקי כדורגל, שטחים חוץ מהכיתות. יש מרחבים למשחק? 

<בסמה אלסאנע:>
כן, כמו שראיתם, אין לנו חניה, אין חניה למורים. 

<יהודה גליק (הליכוד):>
חוץ מחניה, לילדים בהפסקות? 
<בסמה אלסאנע:>
אין חניה למורים, אין מגרש כדורגל. 

<היו"ר יעקב מרגי:>
אין, הכול קרוונים. 

<יוסף ג'בארין (הרשימה המשותפת):>
אין, הכול יבילים עכשיו. 

<היו"ר יעקב מרגי:>
יש קרוונים במקום, בגלל המצוקה. אם בשטח החום שמיועד לבינוי יש דירה של פולש לשטח, במקום שיבנו את שלב ג' ויפנו את הקרוונים ויהיו שטחים פתוחים. זה בעיה מזינה את הבעיה השנייה. 

<יוסף ג'בארין (הרשימה המשותפת):>
מה היישוב הלא מוכר הכי קרוב שממנו מגיעים הכי הרבה תלמידים? 

<היו"ר יעקב מרגי:>
זה היישוב עאווג'ן, בין רמות ללקייה. 

<יוסף ג'בארין (הרשימה המשותפת):>
אז הקמת בית ספר שם יכולה לעזור. 

<בסמה אלסאנע:>
אני חושבת שכן. 

<היו"ר יעקב מרגי:>
את זה ראינו גם בסקירה במועצה. אם אני מוציא את כל ילדי הפזורה מתחומי מועצת לקייה מערכת החינוך בלקייה עובדת בשקט. 

<יהודה גליק (הליכוד):>
מה סוד קבלת הפנים הכול כך יפה שקיבלנו פה? הילדים עם הפרחים, כל כך יפה פה ומסודר. 

<יוסף ג'בארין (הרשימה המשותפת):>
זה בגלל הרשימה המשותפת. 

<בסמה אלסאנע:>
יש לנו מנהלת מחוז - - -
<היו"ר יעקב מרגי:>
רגע, עוד לא שחררנו. 

<בסמה אלסאנע:>
זה נותן לי כבוד, אני רואה בביקורים האלה הזדמנות, זו הזדמנות לטובת הילדים. 

<היו"ר יעקב מרגי:>
אל"ף, בסמה, תודה. אנחנו מודים לך, באמת יצאת מגדרך בקבלת פנים של הדרומיים. אני דרומי, אני גם בדואי. אני גר ליד רהט. 

<יהודה גליק (הליכוד):>
מאיזה מושב לא מוכר, מהפזורה. 

<היו"ר יעקב מרגי:>
אני הולך להתמודד על המקום של טלב, הוא הזיז טלב אחר, אני אוריד את הטלב הזה. 

<יוסף ג'בארין (הרשימה המשותפת):>
שניכם, יש מקום לשניכם. 

<היו"ר יעקב מרגי:>
תקשיבו, בסמה, הכנסת האורחים של הדרומיים, ודאי של הבדואים, ידועה מאז ומתמיד, אבל אני באמת באמת רוצה לומר לך, אל"ף, תודה לך, אנחנו בלחץ של זמנים. אני רוצה לשאול שאלה, אני רוצה לדעת - - - 

<בסמה אלסאנע:>
אתם לא מסיירים? הילדים מחכים לכם. 

<היו"ר יעקב מרגי:>
בסמה, תתעלמי, יושב פה ראש ועדת החינוך. הצברים הם חוצפנים, אל תספרי אף אחד, אני שואל שאלה, תעני לי, את מרגישה שיש לך מענה כמנהלת בית ספר לצרכים שלך? האם את עושה את כל מה שאת חפצה כמנהלת ואת מצליחה לקבל מענים וסיוע? 

<בסמה אלסאנע:>
אני גאה מאוד להגיד לך שאנחנו בבית הספר, מכל הבחינות, אנחנו בית ספר קודם כל בניהול עצמי, אנחנו עשירים, כסף לא חסר, תודה למדינה - - - 

<היו"ר יעקב מרגי:>
אמרו לי שלקייה עשירים. 

<בסמה אלסאנע:>
לא, אני מאוד מעריכה את זה ואני טיילתי בירדן וטיילתי בחוץ לארץ וראיתי בית ספר, אני גאה שאני מקבלת מענה כספי, אני בניהול עצמי. מבחינת שעות, מבחינת - - - 

<היו"ר יעקב מרגי:>
שאלה נוספת. פעילות חוץ בית ספרית - - -

<טלב אבו עראר (הרשימה המשותפת):>
אני לא מאשר - - - 
<עמירה חיים:>
תקשיב למה שהיא אמרה. לא, לא, לא. 

<טלב אבו עראר (הרשימה המשותפת):>
באמת, מה אתה מצפה מפקיד? 
<עמירה חיים:>
בסמה, לא, רגע, שנייה. 

<יהודה גליק (הליכוד):>
בסמה, התלמידים פה כולם מדברים עברית וערבית חופשי? 

<היו"ר יעקב מרגי:>
לא, מה, אתה - - - 

<טלב אבו עראר (הרשימה המשותפת):>
כמו ילדים קטנים. מה, שאלות של ילדים קטנים, באמת. הייתי מצפה ממנהלת, שהיא גם - - - 

<היו"ר יעקב מרגי:>
אם יש לה ניהול עצמי - - -

<טלב אבו עראר (הרשימה המשותפת):>
לא, לא נכון. 

<יוסף ג'בארין (הרשימה המשותפת):>
הבעיה פה היא לא בתפקוד של בית הספר. 

<היו"ר יעקב מרגי:>
בסמה, אומר לי טלב - - - בסמה, אני סומך עלייך שבאמת באמת גם בוותק שלך ובניסיון שלך, שאת באמת לא סופרת אף אחד - - -

<טלב אבו עראר (הרשימה המשותפת):>
זה לא נכון. זה לא נכון, כל המנהלים בבתי הספר, הם אומרים תודה לעמירה חיים - - - 

<עמירה חיים:>
אני יוצאת החוצה, יש לי - - - 

<היו"ר יעקב מרגי:>
בסמה, רגע. טלב רוצה לשמוע מה לא טוב. את יכולה ל - - -

<טלב אבו עראר (הרשימה המשותפת):>
בדיוק, מה הבעיות. 

<היו"ר יעקב מרגי:>
את יכולה להצביע לי מה הצרכים. 

<בסמה אלסאנע:>
אני לא התרגלתי בבית ולא חינכתי להתלונן. אני מסתכלת על עצמי, ככה גדלתי. 

<יהודה גליק (הליכוד):>
טוב מאוד. טוב מאוד. 

<בסמה אלסאנע:>
להסתכל על חצי הכוס המלאה ואני חייבת להתמודד עם - - -

<יוסף ג'בארין (הרשימה המשותפת):>
אבל אין לך מגרשים, אין לך חצר. 

<היו"ר יעקב מרגי:>
היא אמרה. 

<בסמה אלסאנע:>
הצפיפות, עכשיו תסיירו ותראו בעיניים. תראו את הכיתות במקלטים, כל בית הספר יש בו כיתות, בכל בית הספר יש - - -

<טלב אבו עראר (הרשימה המשותפת):>
סליחה, המנהלת, איפה עושים שיעורי ספורט? 

<היו"ר יעקב מרגי:>
היא אמרה, אין לה. 

<טלב אבו עראר (הרשימה המשותפת):>
אין? אז בסדר, ספורט זה חשוב. 

<היו"ר יעקב מרגי:>
היא אמרה.

<יהודה גליק (הליכוד):>
רשמנו את הבעיה הזאת שבע פעמים. 

<בסמה אלסאנע:>
אי אמרתי את זה מהתחלה, שלב ג' עדיין תקוע, לא באשמתי ולא באשמת אף אחד - - -
<טלב אבו עראר (הרשימה המשותפת):>
אבל איך עד אז איך אפשר לעשות שיעורי ספורט לילדים? שזה חובה. 

<בסמה אלסאנע:>
- - -
<היו"ר יעקב מרגי:>
תודה רבה. 

<קריאה:>
חברים, אני מציע ככה, אנחנו לא בכנסת. אני מבקש - - - 

<עמירה חיים:>
רגע, חבר'ה, זה מוסד חינוכי, תנו למנהלת לדבר.

<קריאה:>
חברים, אנחנו בבית ספר, מוסד חינוכי, תנו למנהלת לדבר. 

<היו"ר יעקב מרגי:>
בסמה, לכן אמרתי, תתרכזי בי. 

<בסמה אלסאנע:>
הוא שאל אותי על העברית. קודם כל אני יוצאת לפעמים מהדברים האישיים שלי. אני האמנתי ששפות לומדים מגיל צעיר, הילדים שלי למדו מגיל אפס, מגיל קטן, בקיבוץ, והם יצאו העברית שלהם עם הערבית ביחד, לכן כשבאתי בשנה הראשונה לנהל את בית הספר, ככה חשבתי שאני גם אכניס בבית הספר מכיתה ב' עברית, ואני זוכרת שמפקחת המחוז, גילה נגר, באה אליי עקב תלונת הורים, 'בסמה רק שמה רגל בבית הספר, חשבה שהיא מנהלת, הילדים לא יודעים ערבית, היא כבר הכניסה עברית לכיתות ב'.'. ובאה אליי גב' גילה נגר ואמרה 'אני רוצה לראות שיעור', ו'גם ההורים אומרים, גם קלטת מורה מהמגזר היהודי'. אמרתי 'כן, מה רע בזה?' היא אמרה, 'אני רוצה לראות שיעור אצל המורה שלא דוברת ערבית, איך היא מלמדת את המגזר הבדואי'. אני אומרת לכם, אנחנו בית הספר, הילדים שלנו, העברית שלהם - - - 

<עמירה חיים:>
ברמה גבוהה. 

<היו"ר יעקב מרגי:>
איך הערבית שלהם? לא מעניין אותי העברית שלהם, איך הערבית שלהם? 

<בסמה אלסאנע:>
הערבית שלהם - - -

<היו"ר יעקב מרגי:>
לא, אני יודע מה אני אומר. כדי להגיע להישגים, אני רוצה קודם כל שהשפה המדוברת והשפה הספרותית, שפת האם, תהיה שגורה בפיהם. 

<יהודה גליק (הליכוד):>
אבל עוד שפה משפר. 

<היו"ר יעקב מרגי:>
בסדר, ברור, איך הערבית שלהם? תקשיב, מהדיונים עולה שבגלל האוריינות הנמוכה בערבית הם לא מגיעים להישגים. את יכולה לומר לי בתחום הוראת השפה הערבית, שפת האם? 

<בסמה אלסאנע:>
הרמה של בית הספר היא ברמה של כל בתי הספר במגזר, אנחנו לא יותר טובים מהם ולא פחות טובים מהם. 

<יוסף ג'בארין (הרשימה המשותפת):>
שזה בעייתי. 

<עמירה חיים:>
זה לא נכון, אתם קצת יותר. זה לא נכון, לקייה קצת יותר. 

<בסמה אלסאנע:>
כן, אני לא רוצה להגזים, אבל אני יודעת שאצלנו יש תכניות אחרות וייחודיות על מנת לעלות בהישגי השפה הערבית. 

<יוסף ג'בארין (הרשימה המשותפת):>
אבל יש בעיה. יש בעיה עם רמת השליטה בערבית. 

<עמירה חיים:>
יש בעיית דיגלוסיה. 

<בסמה אלסאנע:>
הבעיה שהשפה הספרותית היא כמו שפה שנייה. 

<יוסף ג'בארין (הרשימה המשותפת):>
בסדר, צריך להתמודד. 

<יהודה גליק (הליכוד):>
מה עם אנגלית? 

<היו"ר יעקב מרגי:>
רגע, איך הגעת לאנגלית? בסמה, במקום שיעור בכיתה עוד שאלה אחת ואנחנו זזים. יש לך מורים, אנחנו עולים בוועדה, עולה תמונת מצב של רמת המורים, רמת המורים שאת מקבלת מהמכללות, הם מקצועיים? מוכשרים? 

<בסמה אלסאנע:>
אני רוצה להגיד את המילה שאני תמיד אומרת, שהמורים של המכללות בישראל הם האוכלוסייה שאני - - - ואני אמרתי את זה לנשיאת מכללת קיי. לפני חודש הייתי עם נשיאת מכללת קיי ואני אמרתי לה את זה. אני מאוד גאה שהבוגרים של מכללת קיי הם ברמה שאני רוצה. 

<יהודה גליק (הליכוד):>
את רוצה שתהיה מכללה במגזר הבדואי? 

<בסמה אלסאנע:>
זה אני חשבתי שכשאני אצא לפנסיה אני אחשוב על זה. 

<היו"ר יעקב מרגי:>
בסמה, באמת תודה. 

(בהמשך הסיור)

<היו"ר יעקב מרגי:>
תן לי, אני אשאל שאלות.

<קריאה:>
זה נוער במרכז הארץ, זו כיתה של עבודה מדעית, עכשיו יש לנו תחרות סייבר והם עובדים, כולם מתחרים, הם תותחים חבל על הזמן, הם תלמידים מאוד טובים. 

<יהודה גליק (הליכוד):>
תותחים ותותחיות. 

<קריאה:>
תותחים ותותחיות. הם טובים מאוד. אנחנו ניכנס לתחרות ונזכה בעזרת ה'. 

<היו"ר יעקב מרגי:>
אתה נוסע כל יום או שאתה גר בדרום? 

<עמירה חיים:>
בכל המגזר הבדואי הבנות מובילות במדעים. 

<היו"ר יעקב מרגי:>
בכל מקום. לא נעים להגיד לך, בכל תחום הנשים מובילות. 

<עמירה חיים:>
אל"ף, זה נכון, אבל במגזר זה בולט. 

<היו"ר יעקב מרגי:>
תגיד לי, הם רואים בזה תחום - - - 

<קריאה:>
מחצית מהתלמידים במגמה מתחברים לזה כמגמה. 

(בהמשך הסיור)

<היו"ר יעקב מרגי:>
טוב, רבותיי. אין לנו זמן. הצעה לסדר, רבותיי. אתה, כשאני אתן לך את רשות הדיבור, יש פה חברי ועדת החינוך. בלי קריאות ביניים, כולם ישאלו, אנחנו רוצים באמת, אפשר גם לעשות סיור בחוץ, כדי להתרשם, תציג גם בעיות, אם יש בעיות בצורה הכי - - - 

<יהודה גליק (הליכוד):>
אף אחד לא מפריע, שום מילה. 

<היו"ר יעקב מרגי:>
לאחר מכן - - -

<מוסא אלצאנע:>
אני אציג את הכול. 

<היו"ר יעקב מרגי:>
תציג את עצמך, יש לך ארבע דקות. 

<מוסא אלצאנע:>
אהלן וסהלן לכולם. קוראים לי מוסא אלצאנע, אני מנהל בית מקיף מקיף אקראא.

<היו"ר יעקב מרגי:>
גם אתה באת מתימן? 

<מוסא אלצאנע:>
כן, מצנעא. יש לי מצגת, שגם יראו את המצגת. 

(הצגת מצגת). 

<היו"ר יעקב מרגי:>
מה פירוש אקראא? 

<מוסא אלצאנע:>
אקראא זה לקרוא. בית הספר אקראא - - -

<מסעוד גנאים (הרשימה המשותפת):>
זה הפסוק הראשון בקוראן. זה ציטוט מהקוראן. 
<מוסא אלצאנע:>
כן, בית הספר נוסד ב-2010, התחלנו במבנים יבילים, קרוונים, היו לנו 12 קרוונים, היו בצד הזה של המבנה החדש, שם היינו שלוש שנים, כיתה ז', ח', ט'. ב-2013 בנינו את המבנה החדש, עברנו למבנה החדש, כשכמות התלמידים גדלה. היום אנחנו בבית הספר 34 כיתות, 14 כיתות חטיבה עליונה, 20 כיתות חטיבת ביניים. כל בית הספר, הכיתות התקניות בבית הספר, לא מקלטים, זה 18 כיתות. אנחנו ניצלנו את כל הכיתות, גם המקלטים, הספרייה וגם חלק מהמעבדות. 
<היו"ר יעקב מרגי:>
כמה כיתות מיועדות בשלב ב'? 

<מוסא אלצאנע:>
שלב ב' אמורות להיות 12 כיתות. 

<היו"ר יעקב מרגי:>
נוספות? 

<מוסא אלצאנע:>
כן. 

<יהודה גליק (הליכוד):>
עדיין חסר, כי יש לו 18 ועוד 12 זה 30 וצריך 34. 

<היו"ר יעקב מרגי:>
זה צומח, יש עוד שלב ג' גם כן. 

<מוסא אלצאנע:>
היום יש לנו 928 תלמידים שמגיעים מהאזור הדרומי של לקייה. 60% מהתלמידים שלנו הם מוסעים שמגיעים מדרום לקייה בהסעה. התנאים שם הם קשים - - -

<יוסף ג'בארין (הרשימה המשותפת):>
30%?

<מוסא אלצאנע:>
כי אין תכנית שם ואין חשמל ודרכי הגישה - - -

<יוסף ג'בארין (הרשימה המשותפת):>
כמה, 60? 

<היו"ר יעקב מרגי:>
פה זה 60%. 

<מוסא אלצאנע:>
צוות בית הספר הוא 79 מורים, שהם מורים צעירים ברובם הגדול. 

<היו"ר יעקב מרגי:>
בכמה כיתות יש לך שני מורים? 

<מוסא אלצאנע:>
יש לנו בתיכון מורה לאתגר, אנחנו מפצלים כיתות, שם יש לנו שלוש כיתות. 

<היו"ר יעקב מרגי:>
אתם מבינים, התקצוב הדיפרנציאלי - - - 

<קריאה:>
וביסודי - - - אבל זה היטיב דווקא עם המגזר. 

<יוסף ג'בארין (הרשימה המשותפת):>
זה לא היטיב, זה קידם, כי עדיין - - - 

<מוסא אלצאנע:>
כל התלמידים שלנו מגיעים - - - על ידי מכללה ארצית סכנין שבאמת נותנת ותומכת בנו מאז שהתחלנו את התיכון ועד היום, אנחנו מקבלים את כל התמיכה. משרד החינוך גם עושה את הטיפוח והדרכה ו - - - 

<היו"ר יעקב מרגי:>
אני לא מבין, מה זה מופעל על ידי המכללה הארצית סכנין? מה הכוונה? 

<סאלם אבו עייש:>
הבעלות. 

<טלב אבו עראר (הרשימה המשותפת):>
הרשת. 

<מוסא אלצאנע:>
יש לנו מגמות, שאני אפרט יותר מאוחר, שהן עונות על הצרכים של התלמידים, יש לתלמידים המצטיינים וגם התלמידים הבינוניים וגם התלמידים המתקשים. 

<היו"ר יעקב מרגי:>
דלג, דלג. 

<יוסף ג'בארין (הרשימה המשותפת):>
עכשיו לבעיות. 

<מוסא אלצאנע:>
הריבוי הטבעי הוא - - - 

<יהודה גליק (הליכוד):>
ריבוי טבעי זה לא בעיה, זה ברכה. 

<יוסף ג'בארין (הרשימה המשותפת):>
יש לך הזדמנות שהוועדה תעזור לך, אז בוא נדבר על הבעיות. 

<מוסא אלצאנע:>
למרות כל הקשיים, למרות המבנים היבילים שהיו לנו, למרות כל זה, אנחנו הגענו ל-46.5 בהישגי הבגרות בתשע"ד, בתשע"ה 57%, תשע"ו- 58%, השנה אנחנו מצפים ל-60% פלוס. 

<קריאה:>
השאלה היא איכות התעודה, לא רק - - - 

<היו"ר יעקב מרגי:>
חבר, תן לנו קצת קרדיט, נדע לשאול את השאלות. 

<מוסא אלצאנע:>
אני אפרט כאן. אם מסתכלים כאן על תשע"ו, 50%, אנחנו מדברים על 5 יחידות בגרות מתמטיקה, אם אנחנו מדברים על 30%, בתנאים כאלה אני חושב שאנחנו בדרך הנכונה ואנחנו בעלייה. לא היה לנו בתשע"ד ולא בתשע"ה, 5 יחידות, עכשיו אנחנו מדברים - - -
<היו"ר יעקב מרגי:>
קיבלת סיוע מהמשרד כדי לעודד 5 יחידות? 

<מוסא אלצאנע:>
אנחנו קיבלנו שעות ואנחנו גם השתתפנו בבית הספר הווירטואלי. יש לנו גם עלייה ב-5 יחידות, אנחנו באמת רוצים שתהיה לנו בגרות איכותית. 

<היו"ר יעקב מרגי:>
נשירה, אתה יכול לומר לי? תנסה לומר לי בנים-בנות, תחלק לי את זה. 

<מוסא אלצאנע:>
אני אחלק, בקשר לבנים, חלק מהבנים הולכים לבית ספר טכנולוגי - - - 

<היו"ר יעקב מרגי:>
זה לא נשירה. 

<מוסא אלצאנע:>
זה לא נשירה. יש תלמידים שאחרי כיתה י' יש נשירה ואנחנו - - -

<טלב אבו עראר (הרשימה המשותפת):>
כמה? אחוזים. 

<מוסא אלצאנע:>
אנחנו מדברים על 10%-12%, בנות פחות. 5% זה בנות. 

<עמירה חיים:>
פעם זה היה הפוך. 

<מוסא אלצאנע:>
זה בגדול מה שקורה.

<יהודה גליק (הליכוד):>
תגיד לי, מה לגבי בעיות יותר עמוקות? שתייה, בעיות של נשירה לא רק לעבודה, נשירה קשה של ניתוק, ילדים בסיכון. 

<מוסא אלצאנע:>
אנחנו מדברים על תלמידים שנושרים, שהם 10%, שהולכים לעבוד או - - -

<יהודה גליק (הליכוד):>
לעבוד זה משהו אחר. 

<היו"ר יעקב מרגי:>
מתוך 10%, אומר לך חבר הכנסת גליק, אתה יכול לומר לי כמה מהם מוגדרים כנוער בסיכון בגלל רחוב, סמים? 

<מוסא אלצאנע:>
תופעת הסמים, אני רוצה להגיד, כאן אצלנו בבית הספר, אין, אנחנו לא מרגישים אותה כלל, אבל ביישוב, בדרום, בנגב, אני לא יודע, אני לא כל כך מתמצא בזה, אבל ילדים בסיכון, אני חושב שיש ילדים בסיכון ויש לנו את התכניות באמת למנוע את הנשירה של התלמידים. אנחנו מנסים בכל הדרכים למצוא - - - 

<יהודה גליק (הליכוד):>
זאת אומרת אתה לא מרגיש שזה משהו משמעותי בעייתי קונקרטי? 

<עמירה חיים:>
268 ילדים בסיכון גבוה, בני נוער, בלקייה. 

<יהודה גליק (הליכוד):>
בכל לקייה. 

<עמירה חיים:>
בכל לקייה, מאותרים. 570 ילדים ובני נוער, אבל בני נוער יש לנו 268 ילדים, לשאלתך. 

<מוסא אלצאנע:>
אנחנו היינו בית ספר צהוב, עברנו עכשיו לבית ספר ירוק בשעה טובה - - - 
אתגרים בבית הספר. קודם כל הידוק הקשר עם הקהילה, אנחנו עובדים על זה, אנחנו רוצים להעמיק את זה, זה יעזור לנו לשפר את רמת ההישגים וגם את רמת החינוך. העלייה בהישגים, גם במיצ"ב, גם בגרויות וגם בגרות איכותית, אנחנו עובדים על זה על מנת להגיע לרמה הדרושה, שבאמת התלמידים שלנו ישתלבו באקדמיה בצורה טובה. 
אני חושב שהאתגר החשוב ביותר, המבנים, להתחיל לבנות את השלבים הבאים של בית הספר, מגיע לנו, אנחנו שלוש שנים במבנה הזה, צפוף לגמרי - - -

<היו"ר יעקב מרגי:>
גנאדי, ראש המועצה, איפה זה עומד? 

<סאלם אבו עייש:>
בתכנון. מהנדס המועצה פה. 

<מנסור אלסאנע:>
נחתם ביום חמישי עם הקבלן המבצע בשלב 12 כיתות, שהוא תוך חודש מתחיל לעבוד. 

<סאלם אבו עייש:>
אם לא יהיו הפרעות מבעלות על הקרקע. 

<היו"ר יעקב מרגי:>
אם לא יהיו הפרעות. זה כמובן. 

<מנסור אלסאנע:>
אנחנו שלוש שנים במצב הזה, אנחנו שומעים על דברים, לצערי, אבל הדברים לא מתקדמים בקשר לבנייה חדשה ב - - -
<היו"ר יעקב מרגי:>
אבל כשנחתם חוזה עם קבלן זה כבר, תהיה קצת אופטימי.

<מנסור אלסאנע:>
אני מקווה. 

<יוסף ג'בארין (הרשימה המשותפת):>
אלא אם זה נחתם לפני שלוש שנים. 

<היו"ר יעקב מרגי:>
לא, הוא אומר לך - - - 

<יהודה גליק (הליכוד):>
הוא אמר ששלוש שנים הם במצב שעוד חודש מתחילים. 

<היו"ר יעקב מרגי:>
הייתה בעיה עם בעלויות שלא הסדירו. 

<מוסא אלצאנע:>
כאן חסר אולם ספורט, מגרש כדורגל, אלה האתגרים שעומדים. אם אנחנו מדברים על תנאים ועל רווחת תלמידים, חסר שם מגרש כדורגל, חסר אולם ספורט, זה המתקנים שהם חיוניים מאוד לבית הספר. 

<יוסף ג'בארין (הרשימה המשותפת):>
מגרש כדורגל ומתקני ספורט? 

<מוסא אלצאנע:>
אולם ספורט, כי אנחנו רוצים שגם לבנות תהיה פעילות, יש לנו מורות לחינוך גופני והמורות, קצת קשה להן בחוץ לעשות - - -

<היו"ר יעקב מרגי:>
בצדק. 

<יוסף ג'בארין (הרשימה המשותפת):>
יש שטח? איפה הבעיה? 

<מנסור אלסאנע:>
בקשר לאולם ספורט, יש לנו תקציב מקרן - - - 5.5 מיליון, התקציב של האולם הוא 7.5, חסר למועצה 2.5 מיליון שאנחנו מחפשים. משרד החינוך לא - - -

<יוסף ג'בארין (הרשימה המשותפת):>
משרד החינוך, מה? 

<מנסור אלסאנע:>
משרד החינוך לא מממן מגרשי ספורט. 

<עמירה חיים:>
הספורט לא שייך למשרד החינוך, זה התרבות והספורט, כבר כמה שנים אנחנו לא אחראים על זה. זה לא אותו משרד.

<מוסא אלצאנע:>
דבר שני, ראיתם את דרכי הגישה לבית הספר, החניון - - -

<יוסף ג'בארין (הרשימה המשותפת):>
רגע, אבל אם אנחנו לא מתקדמים אז לא עשינו כלום, אז לא יהיה לך מגרש ספורט. מי אחראי? הרשות? מי? 

<היו"ר יעקב מרגי:>
בדרך כלל הרשות. 

<יוסף ג'בארין (הרשימה המשותפת):>
הוא אומר שחסר 2 מיליון, אז מה - - -

<יהודה גליק (הליכוד):>
יש לו 5 מיליון, שיתחיל עם ה-5 מיליון. 

<מנסור אלסאנע:>
משרד התרבות והספורט? 

<יוסף ג'בארין (הרשימה המשותפת):>
אין מישהו ממשרד התרבות כאן? 

<היו"ר יעקב מרגי:>
רבותיי, רגע. 

<יהודה גליק (הליכוד):>
יש מנהל אגף תרבות של ה - - - 

<היו"ר יעקב מרגי:>
רגע, רבותיי. המהנדס, מבחינת שטח לבניית אולם הספורט, יש אותו? 

<מנסור אלסאנע:>
קיים. 

<יוסף ג'בארין (הרשימה המשותפת):>
קיים ו-5 מיליון גם. 

<היו"ר יעקב מרגי:>
יש תקצוב מקרן - - - 

<מנסור אלסאנע:>
יש תכנון, יש היתר, יש הכול. 

<יהודה גליק (הליכוד):>
אז שיתחיל אם יש 5 מיליון. 

<היו"ר יעקב מרגי:>
המועצה, מה אתה עושה? 

<סאלם אבו עייש:>
אנחנו נשיג את התקציב החסר בקרוב, בעזרת ה'. 

<היו"ר יעקב מרגי:>
אם תצטרך עזרה מאיתנו מול המשרד נעשה את זה. 

<יוסף ג'בארין (הרשימה המשותפת):>
משרד התרבות אומר שיש כסף. באמת. 

<סאלם אבו עייש:>
לא, לא היה להם כסף בעבר, אבל אנחנו פונים למשרדים אחרים. 

<טלב אבו עראר (הרשימה המשותפת):>
צריך לבקש שוב ושוב. 

<יוסף ג'בארין (הרשימה המשותפת):>
מנסור, אני וטלב ומסעוד מוכנים לעקוב אחרי הנושא, בסדר? 

<קריאה:>
מוסדות ציבור זה החומש הבא. 

<יוסף ג'בארין (הרשימה המשותפת):>
אז אנחנו מחכים לחומש הבא. 

<מוסא אלצאנע:>
חניון לרכבים של המורים. המורים חונים, ראיתם, בשביל הגישה לבית הספר וגם השביל לא כל כך מסודר. 

<טלב אבו עראר (הרשימה המשותפת):>
גישה יש - - -

<היו"ר יעקב מרגי:>
אנרכיה. יש פה משהו שהוא שבר, אנרכיה, כשל? תגיד. 

<טלב אבו עראר (הרשימה המשותפת):>
תגיד. 

<היו"ר יעקב מרגי:>
תגיד, אם לא, טלב לא יהיה רגוע. 

<טלב אבו עראר (הרשימה המשותפת):>
למה? היום הוא קיבל מחמאות. תודה, תודה, תודה. 
<מוסא אלצאנע:>
אני רוצה להגיד ש - - - גם כלפי הרכבים שלהם, ברגע שמורה יושב בכיתה והרכב שלו בחוץ לא בטוח - - - 

<היו"ר יעקב מרגי:>
מה אתה רוצה, שהוא ייכנס לכיתה עם הרכב? 

<טלב אבו עראר (הרשימה המשותפת):>
אין חניה. 

<מנסור אלסאנע:>
לגבי החניה, אני רק אעדכן, שלוש פעמים המועצה שלחה קבלן עם תקציב לסדר את החניה ותובעי בעלות גירשו אותו. 
<טלב אבו עראר (הרשימה המשותפת):>
אז תפנה למִנהלת, למי אתה מחכה? תפנה למִנהלת. 
<מנסור אלסאנע:>
יש בעיית תביעת בעלות. 

<טלב אבו עראר (הרשימה המשותפת):>
בסדר גמור, אבל היא הכתובת. 

<היו"ר יעקב מרגי:>
לא, טלב, אתה מיתמם. יש בעיה של בעלות. הוא אומר לך, יש כסף, יש תכנון, יש היתר. אתה יודע מה? שיא החוצפה שאולי אחד מתובעי הבעלות יושב פה ומתלונן למה אין פה חניה. יכול להיות גם מקרה כזה. בחייך, נו. 

<טלב אבו עראר (הרשימה המשותפת):>
נו, אז מה עוזר לך הצעקות? 

<היו"ר יעקב מרגי:>
לא, אני מנסה להסביר לך. 

<טלב אבו עראר (הרשימה המשותפת):>
אבל יש מִנהלת? שתפתור את הבעיה. 

<היו"ר יעקב מרגי:>
תפנו למנהלת, אם היא יכולה לעזור לכם. 

<מוסא אלצאנע:>
אם יש שאלות, אנחנו כאן. 

<קריאה:>
אני רוצה להוסיף עוד משהו. 

<היו"ר יעקב מרגי:>
אתה לא יכול להוסיף משהו. אתה ועד הורים? אני אתן לך - - -

<קריאה:>
אני - - -

<היו"ר יעקב מרגי:>
לא, לא, אני נותן רשות דיבור. תקשיב, אנחנו ועדת החינוך, תפקידנו לפקח על משרד החינוך, על עבודתו של משרד החינוך ומדי פעם הדיונים צפים ועולים. יש לנו את הסוגיה הזו שעומדת לפתחנו, הפערים בחינוך. נכון שבמגזר הבדואי לאחרונה יש עלייה לעומת כל המגזר, אבל זה עדיין לא מספיק, אנחנו עדיין נמצאים ב - - - השאלה, אתה כמנהל, מציב לך יעדים לבית הספר להביא את זה בשלוש שנים, ארבע שנים, חמש שנים, להרים את זה לרף מסוים, ראינו את ה-30%, מבורך, לא מספיק. השאיפה שלך להגיע לפחות - - -

<קריאה:>
ל-100%.

<היו"ר יעקב מרגי:>
רגע. אתה יודע? אלוהים ברא את הלשון בלי עצם, אפשר להגיד את הכול, לא כואב. תקשיבו, לפחות תגיע, השאיפה שלנו להגיע לפחות לכלל האוכלוסייה. אתה הולך לשם? אתה מבקש אמצעים לצורך זה? 

<מוסא אלצאנע:>
אנחנו שואפים שכל התלמידים שלנו יגיעו לבגרות ויהיה להם את הכרטיס להיכנס לכל המכללות וכל זה, אנחנו שואפים לזה, שלא לפספס תלמיד אחד בבית הספר. 

<היו"ר יעקב מרגי:>
יש לך תלמידים שהיית יכול להכניס אותם לכיתת אתגר או מב"ר ואין לך תקן? 

<מוסא אלצאנע:>
יש לנו תקנים, אנחנו קיבלנו את כל התקנים, כל התנאים - - -

<קריאה:>
אין לנו כיתות. 

<היו"ר יעקב מרגי:>
אני מדבר איתו, הוא מנהל בית הספר, הוא לא יודע לדבר? 

<סאלם אבו עייש:>
הוא גם מנהל. 

<היו"ר יעקב מרגי:>
בסדר, תנו לו. אני אתן לך, תבקש, אני אתן לך. 

<יוסף ג'בארין (הרשימה המשותפת):>
אתה תדבר אחריו. 

<היו"ר יעקב מרגי:>
תן לי רגע, אני אגמור, אני אעביר לך. 

<מוסא אלצאנע:>
מבחינת שעות לימוד, תקציבים לבית הספר, אנחנו מקבלים, אנחנו יש לנו גם מורים טובים מאוד ומצוינים ואני אומר לך, להשיג בגרות יותר איכותית ולהגיע לאחוזים גבוהים, אנחנו באמת שואפים. היום יש לנו 30%, אנחנו לא מסתפקים - - -

<היו"ר יעקב מרגי:>
מה מונע ממך להגיע לתוצאות יותר גבוהות? 

<מוסא אלצאנע:>
התנאים בבית הספר היום, התנאים שקיימים בבית הספר מגבילים, הצפיפות בבית הספר.

<היו"ר יעקב מרגי:>
צפיפות.

<מוסא אלצאנע:>
היא מגבילה אותנו חזק. היום אין לנו כיתות, חייבים לתקצב כיתות, לנצל מעבדה באופן איכותי, התנאים הפיזיים של בית הספר. אם מדברים על אולם, מדברים על אולם, מדברים על מרווח לתלמידים, 928 תלמידים ב - - -
<היו"ר יעקב מרגי:>
תודה. מנהל החטיבה, רצית להוסיף משהו? 

<יוסף אלאסד:>
אמרתי, המחסום העיקרי בבית הספר, עם כל התמיכה של משרד החינוך וכל מה - - - 
<היו"ר יעקב מרגי:>
זה הכיתות. 

<יוסף אלאסד:>
- - - שאנחנו מקבלים, אבל יש לך מחסום, זה הכיתות. כשאין לך כיתה, הדבר הבסיסי - - -

<היו"ר יעקב מרגי:>
מהנדס המועצה, תוך כמה זמן בינוי של שלב ב'? 

<מנסור אלסאנע:>
הכוונה שב-1.9 יהיה להם 12 כיתות. 

<היו"ר יעקב מרגי:>
שנת הלימודים הקרובה? 12 כיתות נוספות? 

<מנסור אלסאנע:>
כן. 

<היו"ר יעקב מרגי:>
אוקיי, תודה רבה. 

<יוסף ג'בארין (הרשימה המשותפת):>
מה אמרת, מה המחסור? 

<מוסא אלצאנע:>
המחסור זה 16 כיתות עכשיו ולא 12. 

<היו"ר יעקב מרגי:>
ברור, ספרנו, ראינו. 

<קריאה:>
רק שתי הערות, אני רוצה לומר, בעניין הזה. אל"ף, לגבי העניין של בתי ספר תיכוניים, יש כאן שני בתי ספר תיכוניים שהם עיוניים, אין בית ספר תיכון טכנולוגי ולכן התלמידים הטכנולוגיים יוצאים. 

<היו"ר יעקב מרגי:>
במועצה הוצג לנו שיש להם שאיפה לבנות. 

<קריאה:>
חשוב שיהיה בית ספר טכנולוגי. כאן יש 1,000 תלמידים, למשל בית הספר הזה. לגבי שטחים לבינוי, אנחנו, המשפחה תרמה את השטח לבית הספר התיכון, המשפחה תרמה את השטח לאולם הספורט, והמועצה לא קיימה ולא בנתה. תמיד מדברים על תובעי הבעלות, אנשים תרמו שטח לבית הספר, גם השטח למגרש הכדורגל, המשפחה תרמה אותו ואני כבר מודיע לך שהמשפחה מתכוונת לתרוןם את החניון למורים. כל מה שצריך לעשות יעשו, השאלה היא העניין של בית ספר טכנולוגי והדבר השני הוא לא רק הישגים. שמענו רק הישגים, גם בנגב בכלל, יש את העניין של הערכים. יש לנו בעיה קשה של אלימות בתוך החברה הערבית בכלל ובנגב בפרט, הגיע הזמן לא רק שיידעו גיאוגרפיה, גם שיהיו בני אדם, שהמורים יהיו מוכשרים וייתנו כלים לתלמידים להתמודד עם בעיית האלימות ואנחנו רוצים גם כן שתהיה תכנית לגבי הערכים ולא רק לגבי גיאוגרפיה והיסטוריה. 
יש חינוך לא פורמלי, יש תקציבים, אנחנו צריכים להתמקד לא בצפיפות בכיתות, אלא איזה אדם אנחנו רוצים, איך הוא יתנהל בתוך החיים, וזה לדעתי לא פחות - - -

<היו"ר יעקב מרגי:>
מספר משפטים על הבלתי פורמלי, אתה יכול לומר לי מה בית הספר עושה? 

<מוסא אלצאנע:>
החינוך הבלתי פורמלי, אנחנו במועצה, יש תכנית עכשיו שאנחנו אמורים להיכנס בחודש ינואר, אנחנו קיבלנו 350,000 שקל על מנת להפעיל את בית הספר, בית הספר יהיה עוגן לאזור הזה שיפעילו את כל ה - - -

<היו"ר יעקב מרגי:>
כמה מורים יש לך מחוץ לדרום, שמגיעים מהצפון? 

<מוסא אלצאנע:>
40%.

<היו"ר יעקב מרגי:>
אני בכוונה שואל בכל מקום כי אנחנו הולכים לקיים דיון בנושא הזה. 

<נציג ועד הורים:>
אני רציתי לומר כמה מילים. 

<היו"ר יעקב מרגי:>
יש לך דקה, בכבוד. 

<נציג ועד הורים:>
מישהו דיבר פה על הילדים שנפלו היום בוואדיות, בגשם שם? 

<היו"ר יעקב מרגי:>
לא. 

<נציג ועד הורים:>
אף אחד לא דיבר, לא מעניין אותם מזה. זה באמת - - -

<היו"ר יעקב מרגי:>
לא, זה לא הדיון. 

<קריאה:>
זה ילדי הפזורה. 

<נציג ועד הורים:>
בסדר, אם זה היה מעניין היו מדברים על זה. הילדים שם נפלו בוואדיות בגלל הגשם, עם כל הגשמים הם נשארים שם בלי בית ספר, הם מעוניינים פה רק לקבל כסף על הילדים בבית הספר, בנסיעות הם מקבלים כסף ולהעביר את הילדים. הילדים נשארו שם, חלק בא וחלק עם מכוניות, עד שהם יגיעו לפה אלוהים גדול. 

<קריאה:>
זו הפזורה, דיברנו עליהם. 

<נציג ועד הורים:>
כל החורף, בזמן שיש חורף הם לא באים לבית הספר. 

<יוסף ג'בארין (הרשימה המשותפת):>
אנשי המִנהלת, על הבעיה הזו אנחנו שומעים מהבוקר. הדרכים - - - 

<קריאה:>
צריך להקים בית ספר. 

<יוסף ג'בארין (הרשימה המשותפת):>
בסדר, אבל עד שיקימו בית ספר צריך להסדיר את הדרכים, כמה זה? כורכר וקצת - - -

<נציג ועד הורים:>
נכון, כמה אני דיברתי בשביל זה? ארבע-חמש שנים אני מדבר, אף אחד לא מעניין אותו, מעניין אותם רק לקבל כספים, לא מעניין אותם - - -

<היו"ר יעקב מרגי:>
תודה רבה, חשוב מה שאמרת. 

<יוסף ג'בארין (הרשימה המשותפת):>
זה שליש מ - - -

<נציג ועד הורים:>
הם נפלו היום בוואדי, אני העברתי אותם, תסתכל על הגוף שלי. 

<היו"ר יעקב מרגי:>
תודה רבה, אדוני. 

<יוסף ג'בארין (הרשימה המשותפת):>
בואו נשמע מה קורה עם ה - - - 

<נציג ועד הורים:>
שם נשארים כל הזמן, נופלים שם ילדים ונופלים בוואדיות שם, אף אחד לא מעניין אותו - - -

<יוסף ג'בארין (הרשימה המשותפת):>
הדרכים לא בטיחותיות. 

<נציג ועד הורים:>
כל אחד - - -

<היו"ר יעקב מרגי:>
שמענו, תודה. עמירה.

<עמירה חיים:>
ללא כל ספק יש המון אתגרים וחסמים שאנחנו לא מתעלמים מהם. יש עלייה בהישגים ויש עלייה בדברים במאמץ באמת אדיר. כדי להשיג איזה שהיא עלייה, כשיש הרבה חסמים אז המאמץ הוא כפול ומכופל. צריך לומר את זה. אנחנו נמצאים בחיפוש דרך מתמיד, המשרד משקיע באמת הרבה, עד עכשיו הושקע בחינוך הדיפרנציאלי מאות שעות. יש בתי ספר שקיבלו תוספת של 300 ו-400 ו-500 שעות. היינו בבית ספר שראינו שני מורים בכיתה. כל זה כדי להדביק את הפערים ולשבור את הקשר בין מצב סוציואקונומי להישגים לימודיים, שאנחנו לא מקבלים אותו, אבל החסמים הם חסמים שאנחנו מתמודדים איתם. 
חסם אחד קטן, אני לא ארחיב, הדיגלוסיה. הילדים נבחנים בשפה זרה כמעט. הם מתחילים כיתה א' ולומדים ערבית שהם לא מכירים אותה. אין דבר כזה בצפון. ילד בצפון נכנס לכיתה א', לומד ערבית ערבית. אצלנו לא, כבר בכיתה ב', כשיש מבחני מיצ"ב ראשונים הוא נבחן בשפה זרה, הוא לא מכיר את השפה שהוא נבחן. 

<היו"ר יעקב מרגי:>
זו בעיה שחוזרת על עצמה בכל המגזר, אבל - - -

<עמירה חיים:>
ואז יש פער בין ההישגים של המיצ"ב לבין ההישגים של ה - - -

<היו"ר יעקב מרגי:>
אבל, עמירה, זה אתם, זה המשרד, השאלה מבחינת המורים, כוח ההוראה. 

<עמירה חיים:>
לא כוח ההוראה. שנייה אחת, אני אומרת, בתיכון הם מדביקים את הפער - - - 

<היו"ר יעקב מרגי:>
אמר לי פה הורה בדרך - - -

<עמירה חיים:>
שנייה, תן לי. 

<היו"ר יעקב מרגי:>
עמירה, אני רוצה לעזור לך. אמר לי הורה פה, מהמגזר, 'אני מעדיף כדי להתגבר על המחסום של השפה הספרותית, השפה שהם נבחנים בה, כשמגיע מורה שהוא לא ערבי, שהוא למד את הערבית הספרותית והוא מלמד בכיתה, אני מקבל תוצאות יותר טובות מה - - -'. אני חושב שהמשרד צריך להוביל ביחד עם המל"ג בסוגיה הזו של הכשרת מורים, של הסמינרים, של המכללות, של המכללות להוראה, לגבי הוראת השפה. אי אפשר להגיע להישגים בלי אוריינות גבוהה. 

<עמירה חיים:>
לפני עשר שנים, רק שתבינו, לא הייתה גננת אחת מוסמכת במגזר הבדואי, כל אחת הייתה גננת, 10, 12 שנים, היום כולן מוסמכות וכולן מלמדות בשפה הערבית. היום ילדים שיושבים בכיתה י"א-י"ב, לא הייתה להם גננת, תחשוב על ההצטברות של הלמידה. 

<היו"ר יעקב מרגי:>
את אומרת לי שהיום בגילאים הנמוכים זה כבר - - - 

<עמירה חיים:>
היום, רק היום יש טקסטים שגננת יכולה - - - עכשיו, גם הגננות בעצמן לא ידעו את השפה כדי ללמד את הילדים, גם מורות בכיתות א', ב', ג'. אנחנו נמצאים בהכשרה מאוד מעמיקה כדי שילמדו. ואז, תאמין לי, אני אומרת, לפעמים מנהל עובר במסדרון, הוא שומע שהמורה חוזרת לשפה המדוברת, ילדים שומעים הרבה שפה מדוברת וקשה להם להתמודד, מתי הם מדביקים את הפער? בתיכון הם מדביקים את הפער ולכן הישגי הבגרות, שכבר חצו את ה-50%, יש לי יישובים יהודיים שהם פחות מאשר בלקייה ובמקומות אחרים, כי התלמידים כבר קולטים את השפה ומצליחים בבגרויות.

יש חסמים של מורים, חוסר יציבות של מורים. חבר'ה, יש חוסר יציבות של מורים, המורים לפעמים ביום רביעי בלילה נוסעים, לא באים ביום חמישי, או לא חוזרים מספיק מוקדם ביום ראשון. אז אנחנו במאמץ גדול להכשיר יותר מורים מהדרום. רוב המורים היום הם מהדרום, ביסודי כמעט שאין מורים מהצפון, פעם 30%-40% היו מהצפון. קורסים שלמים במכללות כדי להדביק, זאת נקודה חשובה, והמשרד ישקיע בזה, ועל זה באמת צריך לדבר כי זו אחת הסוגיות הכי גדולות. 

יש בעיות תשתיות, יש רשויות. אני לא רוצה עכשיו לומר שהכול ורוד, ממש לא, ההתמודדות היא מאוד מאוד קשה ולכן גם ההישג הוא הישג שצריך להעריך אותו ולומר בואו, ממשיכים לעשות איזה שהוא מאמץ. לגבי הערכים - - - 

<יוסף ג'בארין (הרשימה המשותפת):>
רגע, הדרכים, עוד לפני הערכים. 

<עמירה חיים:>
משפט אחרון. 

<היו"ר יעקב מרגי:>
רגע, אנחנו נתייחס, ניתן למנהלת. 

<עמירה חיים:>
אני מסיימת. תן לי לסיים, משפט אחרון. אני רוצה להגיד, כי שאלתם. צודק במאה אחוז הנושא של ערכים, זה מספר אחת, זה הראשון, זאת התשתית, רק עליה אפשר לדבר על הישגים לימודיים. ולכן כשקיבלנו תקציב של החלטת ממשלה, לקחנו 40 מיליון שקל מזה, מחצית מהסכום ואמרנו שלא ניתן את כל הסכום להישגים לימודיים. מחצית מהסכום המרכזי שמנו בערכים, לפני שנתיים תנועות נוער נכנסו לכאן, פתחנו 12 סניפים של תנועות נוער, לראשונה מאז קום המדינה נפתחו במגזר הבדואי. כל הפעילויות שבתי הספר מקבלים עכשיו זה תקציב מדינה של 40 מיליון רק לחינוך הבלתי פורמלי. 
עכשיו עם תכנית האתגרים הקרובה התקציב המרכזי הולך שוב לחינוך הבלתי פורמלי. אנחנו רוצים לראות איך לעשות חוגים לילדים. הילדים אחר הצהריים לא מספיק מטופלים. אם אתם רוצים לדבר איתי על בעיה אני אגיד לכם, זה חסם, איפה הפעילות אחר הצהריים לילדים? 

<קריאה:>
כי המנהלים לא נותנים את בתי הספר. 

<עמירה חיים:>
שראשי הרשויות יקומו ויגידו 'אנחנו רוצים להפעיל כאן'. יש כאן קבוצת צעירים, שגם יש להם כסף, מוכנים להשקיע. אמר לי בחור, 'לי יש שלושה ילדים בבית ספר, אני מוכן להשקיע, רק שיפתחו חוגים, רק שיעשו, אני אשלם על זה'. זאת אומרת זה משהו שצריך להיכנס אליו ובגדול. 

<יהודה גליק (הליכוד):>
מתנ"ס אין פה? 

<עמירה חיים:>
יש מתנ"ס. 

<היו"ר יעקב מרגי:>
בערים תנועות הנוער לא במתנ"סים. 

<יהודה גליק (הליכוד):>
מאה אחוז, אני שואל, שאלתי אם יש מתנ"ס. 

<עמירה חיים:>
אני לא ארחיב, אבל הנושא של הערכים, אתה צודק במאה אחוז, זאת התשתית, תרבותית, ערכית, ועליה צריך לבנות. 

<היו"ר יעקב מרגי:>
יש לכם תכנית מנהיגות צעירה בבית הספר? 

<עמירה חיים:>
אני לא הייתי מתעלמת משום קושי שיש כאן. 

<היו"ר יעקב מרגי:>
אתם מעודדים, מטפחים מנהיגות? 

<קריאה:>
כן, בטח. 

<עמירה חיים:>
סליחה, חבר הכנסת - - -

<יוסף ג'בארין (הרשימה המשותפת):>
עלתה בעיה קשה עוד מהבוקר, עניין הדרכים. 

<היו"ר יעקב מרגי:>
נגיע לתשתיות. 

<מוסא אלצאנע:>
יש לנו את החוגים של ההתנדבות, של הבגרות החברתית וההתנדבות, ויש לנו גם מד"צים ומנהיגים צעירים, זה לטפח מנהיגות בבית הספר, זה קיים, בחטיבת הביניים ובתיכון. 
<היו"ר יעקב מרגי:>
המִנהלת. 

<קריאה:>
קודם כל אני אגיד משפט אחד, ברשותך. 

<יהודה גליק (הליכוד):>
לפני שאתה אומר, אני רוצה שתבין, מה שנאמר פה הוא בלתי נסבל, 5,000 ילדים הולכים ברגל כל יום 2, 3, 4, 5 קילומטרים בגשם. זה בלתי נסבל, בלתי נסבל. 

<היו"ר יעקב מרגי:>
תציג את עצמך ותסביר לנו. 

<עותמאן אבו עג'אג':>
אני עותמאן אבו עג'אג, ראש אגף חברה וקהילה. קודם כל מה ש - - - 

<היו"ר יעקב מרגי:>
ראש אגף חברה וקהילה איפה? 

<עותמאן אבו עג'אג':>
ברשות. הדרך פה מביישת, הדרכים פה מביישות, ראינו הרבה דברים מביישים, יש פה בנייה, יש פה מערכת חינוך משגשגת, יש פה עבודה מאוד יפה ואין דרך, זה מבייש. הנושא הזה, אני הולך לבדוק אותו באופן אישי בתוך הרשות, למה הדרך הזו - - -

<יהודה גליק (הליכוד):>
מתי יהיו לנו תשובות? בואו נקבע לוח זמנים. 

<היו"ר יעקב מרגי:>
רגע, יהודה, יהודה. 

<יהודה גליק (הליכוד):>
יעקב, לא, את הסיפור הזה כבר שומעים שנים. מתי לדעתכם יהיה לנו תאריך יעד שיהיה פתרון לדבר הזה? זה הכול. 

<עותמאן אבו עג'אג':>
הרשות מובילה עכשיו תכנית מפורטת ליישוב לקייה, תכנון מפורט לכל היישוב לקייה - - -

<יהודה גליק (הליכוד):>
תאריך יעד. 

<עותמאן אבו עג'אג':>
שנייה, תן לי, בבקשה. 

<היו"ר יעקב מרגי:>
תן לו. 

<קריאה:>
הוא לא מוסמך להגיד לך. 

<יהודה גליק (הליכוד):>
אז מי מוסמך? שמי שמוסמך ייתן לי - - -

<היו"ר יעקב מרגי:>
אתה יודע לעזור בכל תחום.

<יהודה גליק (הליכוד):>
שמישהו פה מוסמך, שייתן תשובה. 

<היו"ר יעקב מרגי:>
רבותיי, אני יכול לקום ולהמשיך את הסיור. תן לו לדבר. 

<עותמאן אבו עג'אג':>
לקייה עוברת עכשיו תכנון מפורט, כל היישוב של לקייה, לגבי דרכים, בניית מבני ציבור, שכונות חדשות, אנחנו נכנסים לעידן חדש ברשות. יש פער ענק, אנחנו מודעים לפער, יש פער גדול מאוד שקשה מאוד להדביק אותו, יש הרבה פשלות שהיו בדרך. אנחנו מודים בזה, אנחנו לא באים ואומרים שעשינו עבודה מאוד טובה. אני אומר לך גלוי, אני בדואי שעובד בתוך הרשות ואני מוביל קו אחר לגמרי, מנסה להוביל את הרשות למקום אחר. יש פה פשלות גדולות ו - - -

<היו"ר יעקב מרגי:>
בבקשה. 

<יהודה גליק (הליכוד):>
מה השם והתפקיד? 

<יריב מן:>
יריב מן ממשרד החקלאות, פיתוח כלכלי וחברתי. הנושא של הדרכים, דיברתי הבוקר עם יאיר מעיין לגבי האנשים בפזורת לקייה. דיברתי עם יאיר מעיין, מנכ"ל הרשות, הבנתי שלפני שבוע נקבע שאל קסום , המועצה, תבצע את הדרכים האלה. דמיטרי, מהנדס המועצה. זה אמור לקרות במהלך שנת 17'. זה אחרי שיחה שלי עם יאיר מעיין, מנכ"ל הרשות, מהבוקר. 
<היו"ר יעקב מרגי:>
יהודית, תרשמי בסיכום שאנחנו נבקש תוך 45 יום מהיום להגיש לנו תכנית בסוגיה הזו. 

<יהודה גליק (הליכוד):>
תכנית מפורטת לגבי הכול. זה לגבי רק אזור אחד. 

<יריב מן:>
זה לגבי הדרכים שראש המועצה לפחות - - - 

<יוסף ג'בארין (הרשימה המשותפת):>
זה 2,000 תלמידים, זה לא סתם, זה שליש מהתלמידים בלקייה. 

<היו"ר יעקב מרגי:>
תודה רבה.

<עמירה חיים:>
תודה רבה לאנשי מחוז - - -

<יוסף ג'בארין (הרשימה המשותפת):>
יש עוד משהו טוב להגיד? 

<קריאה:>
האמת שיש משהו טוב להגיד. 

<היו"ר יעקב מרגי:>
תגיד. זה יעצבן פה כמה אנשים, אבל תגיד. 

<יוסף ג'בארין (הרשימה המשותפת):>
לא, טוב, התכוונתי להבטחות שתעשו. 

<טלב אבו עראר (הרשימה המשותפת):>
כולו פקה פקה, אל תתייחס למה שאומרים, שקרנים כולם. 

<היו"ר יעקב מרגי:>
בית הספר הזה ירד משמים, נכון? 

<טלב אבו עראר (הרשימה המשותפת):>
לא יעשו כלום. 

<היו"ר יעקב מרגי:>
בית הספר הזה החדש - - - בבקשה, אדוני.

<יריב מן:>
חשוב להגיד שיש פה גם מיזמים משותפים, שהם מעבר לתקציב משרד החינוך, אם זה נגב גליל, אם זה משרד החקלאות, מפעלות חינוך. 

<היו"ר יעקב מרגי:>
אתם יכולים לתת לי מענה לדלתא של אולם הספורט? 

<יריב מן:>
אל"ף, זה לא משרד ה - - - 

<טלב אבו עראר (הרשימה המשותפת):>
הם עסוקים ב - - - הריסת הבתים, אין להם זמן - - - 

<קריאה:>
הפסקת אותי, תן לי לדבר.

<היו"ר יעקב מרגי:>
בבקשה, אדוני. 

<קריאה:>
אני רוצה לדבר על כל ה - - - בביקור הזה היה לבקר את הדברים הלא נכונים, לא הדברים הנכונים. אנחנו יודעים מה שטוב לנו, הביאו אתכם לראות מה שלא טוב, ולצערי עשיתם סיור, מי שקבע את הסיור לא - - - 

<היו"ר יעקב מרגי:>
תודה.

<קריאה:>
לא, אני לא סיימתי. שמעתם שיש פתרונות, הפתרונות האלה, אנחנו שמענו אותם לפני שלוש-ארבע שנים, גם במועצה, גם במִנהלת וגם מכולם, שום דבר לא יתבצע. אני רוצה שמישהו יעקוב אחרי כל ההבטחות האלה, גם ההבטחות של המועצה, שהכיתות, ש-12 הכיתות יהיו בסוף שנת הלימודים, שהיום תהיה תכנית. 

<היו"ר יעקב מרגי:>
הוועדה תעקוב אחרי זה. ייצא סיכום עם מעקב לכל הסוגיות. 

<קריאה:>
אנחנו רוצים לו"ז לכל הפתרונות האלה, ממחר שיתחיל. אני רוצה 12 כיתות לימוד, צריכים להתחיל מחר. מחר צריכים להתחיל. 

<עמירה חיים:>
אנחנו נשלח שיבדקו ש - - - 

<קריאה:>
צריך לעזור לנו שלא יזרקו את הקבלן. 

(בהמשך הסיור, ברהט)

<טלאל אלקרינאוי:>
ב-1995 ועד היום זה נמצא כאן. 

<היו"ר יעקב מרגי:>
טלאל, אני בתור ילד באתי - - - היה מאהל של איזה שייח'. 

<קריאה:>
שייח' אלהוזייל, זה סבא שלי. 

<היו"ר יעקב מרגי:>
איזו חוויה זו הייתה. פעם בבתי ספר עשו דברים טובים, לא יודע מה קרה להם. 

<קריאה:>
התקלקלו. 

<טלאל אלקרינאוי:>
ג'מאל, קח אותם לבית הספר.

<קריאה:>
אני אציג כמה דברים. אני לוקח אתכם יותר ברמת הסיור, לא נוכל להיכנס לכיתות כי הזמן שלכם נורא קצוב. נעשה סיור כללי, רק תתרשמו מהמצב הפיזי. 

<היו"ר יעקב מרגי:>
בוא נשאל אותך שתיים-שלוש שאלות.

<קריאה:>
אני לא פוליטיקאי, דרך אגב. 

<היו"ר יעקב מרגי:>
כמה תלמידים יש פה? 
<קריאה:>
487 תלמידים. 

<היו"ר יעקב מרגי:>
ולמה זה מבנים יבילים? 

<קריאה:>
זה תשאל את מי שבאמת יכול לענות על השאלה. 

<טלאל אלקרינאוי:>
זה תשאל אותי, אין הרשאה תקציבית. 

<היו"ר יעקב מרגי:>
בוא, גנאדי, בוא נדבר תכלס, עזבו אותנו מטקסים. 

<יוסף ג'בארין (הרשימה המשותפת):>
יש לכם מגרש פה? 

<טלאל אלקרינאוי:>
כן, עכשיו יש מגרש. 
<קריאה:>
עכשיו יהיה, עוד מעט. 

<היו"ר יעקב מרגי:>
יש לכם מגרש? 

<טלאל אלקרינאוי:>
זה המגרש. 

<עמירה חיים:>
בונים, לנו אין בעיה לשלם את הבעיה. 

<היו"ר יעקב מרגי:>
תגיש בקשה הכרה בצורך? 

<טלאל אלקרינאוי:>
יש לי, הכרה בצורך יש לי. 

<עמירה חיים:>
תספר שיש בתי ספר יפהפיים ברהט. 

<טלאל אלקרינאוי:>
מרגי, כדי שלא נעמיד את משרד החינוך, יש בתי ספר חדשים, נבנו לתפארת. 

<עמירה חיים:>
לתפארת מדינת ישראל.

<היו"ר יעקב מרגי:>
עזוב, אל תתרגש, אנחנו עכשיו פה, רוצים לעזור פה. 

<קריאה:>
בוא נגדיר את זה ככה, אנחנו מנסים ברהט, בכלל ליישובים הבדואיים לתת ברגע שמוכן. 

<קריאה:>
תתייחסו לבית הספר הספציפי. 

<היו"ר יעקב מרגי:>
עכשיו רהט. עכשיו אנחנו מדברים. 

<קריאה:>
ברהט אנחנו מדברים. בגדול אנחנו משתדלים - - - 
<היו"ר יעקב מרגי:>
אומר לך ראש העיר, זו עיר גדולה, עיר ואם בישראל, ומתפתחת יפה ושכנים טובים שלי, אומר לך ראש העיר, יש מגרש, יש הכרה בצורך. 

<קריאה:>
לא, יש הכרה בצורך. אבל אתם לא סיפקתם מסמכים. 
<טלאל אלקרינאוי:>
בסדר, עברנו את הוועדה המחוזית, רק פרסום בעיתון - - -

<היו"ר יעקב מרגי:>
בתודה, ברגע שזה זה, זה רץ. קדימה. 

<עמירה חיים:>
עכשיו זה בידיים שלך, טלאל. 

<קריאה:>
אני לוקח אתכם פה, כל כיתות, מכיתה ד' עד ו', זה בית ספר שש שנתי. חבל שלא הגעתם בטיפה גשם, הכול - - - אני רוצה שתתרשם, תוך כדי אני אסביר. 

<טלאל אלקרינאוי:>
תתרשם מבית הספר, מהמצב. 

<היו"ר יעקב מרגי:>
אין סיבה שיישאר ברהט - - -

<קריאה:>
אנחנו מדברים על המאה ה-21, אנחנו מדברים על תפקודי לומד, אנחנו - - - פה עדיין בריכות, אני נאלץ כל יום גשום כזה להתמודד. ברשותכם אנחנו נעמוד פה שנייה. זה מתחם של כל הגנים. לגנים, אני לא יודע אם תרצו להיכנס, אבל שוב, יש פה ארבעה גנים, טרום חובה וחובה והתנאים הם לא תנאים. כל ארבעה הגנים האלה - - -

<היו"ר יעקב מרגי:>
וגם בינוי? 

<קריאה:>
גם בינוי, מסתפקים ב - - -

<היו"ר יעקב מרגי:>
יש תקציב, בחומש הזה יש לך תקציב לבינוי, תנצל. 

<טלאל אלקרינאוי:>
אני מקווה. 

(בהמשך הסיור)
<טלאל אלקרינאוי:>
ג'מאל, בקיצור רב, שלוש דקות תסביר על בית הספר ואנחנו יוצאים. 

<ג'מאל-מנהל:>
אני מציג את בית הספר. יש מצגת, אני מוותר עליה. 

<עמירה חיים:>
שני הישגים, שני אתגרים. 

<ג'מאל-מנהל:>
שני הישגים. אני רק ארבעה חודשים בבית הספר, מנהל אותו שנה ראשונה. אני מכיר את בית הספר מאז שאני ילד, למדתי פה בכיתה א', בשבילי זו סגירת מעגל, ובתקווה - - -

<טלאל אלקרינאוי:>
אתה יודע מה סגירת המעגל שלי? שאני בונה את בית הספר. 

<ג'מאל-מנהל:>
שני הישגים. אני מקווה, לפי ההיסטוריה, אני לא זוכר את ההיסטוריה של בית הספר, אבל לפחות במבדק האחרון יש עלייה בהישגים, שזה הישג שאני חייב לציין אותו. שני אתגרים. אתגר ראשון, שבית הספר הזה ייבנה, זה אחת. 

<היו"ר יעקב מרגי:>
אנחנו נעקוב. 

<ג'מאל-מנהל:>
מגיע לתלמידים שלומדים פה בית ספר מודרני שבאמת יהיה יאה למאה ה-21. אנחנו עושים המון דברים יפים, אבל, שוב, המצב הפיזי מאוד מעיק, מאוד מקשה ואתה יודע מה? גם מנטלית, גם למוטיבציה זה לא טוב. אז קחו את זה לתשומת לבכם, מגיע אחרי 60 שנים - - -

<היו"ר יעקב מרגי:>
עד עכשיו אמרת דברים בהסכמה, בקונצנזוס. נעקוב אחרי ההתקדמות. 

<ג'מאל-מנהל:>
כמה תלמידים? יש פה 487 תלמידים שמגיעים מהפזורה הבדואית, יש לי פה תחנת אוטובוסים בבוקר ובערב. 

<היו"ר יעקב מרגי:>
רגע, 487, כולם מהפזורה? 

<טלאל אלקרינאוי:>
זו פזורת רהט. לא מאל קסום ו - - -

<ג'מאל-מנהל:>
אני לא אמרתי פזורת רהט, אבל זו פזורת רהט. מתוך ה-487 378 תלמידים מוסעים. אני אומר שזה באמת - - - הכול מורכב פה, אבל אני עושה דברים נהדרים, יש פה צוות שעושה דברים נהדרים, מגיע להם להרים את הראש. 

<עמירה חיים:>
ג'מאל הוא אדם נפלא, גם כבן אדם. מדהים. יש הרבה מה ללמוד ממנו. 

<ג'מאל-מנהל:>
אני רוצה להציג את הצד הפיזי, אני מבקש שכל מי שנמצא פה ויש פה אנשים טובים, כולל אותך, כולל מנהלת המחוז פה, בלי להזכיר שמות פה, חברים, תנו לי בית ספר מודרני. 

<טלאל אלקרינאוי:>
אוקיי, ג'מאל, אתה מנהל בית ספר מצוין, יש לך צוות מורים מצוין, יש לך תלמידים מצוינים, אנחנו גאים בכם, בשביל זה באנו לבית הספר. אנחנו עובדים עם המחוז באמת בשיתוף פעולה. הביקור הבא בעזרת ה', שאנחנו סוגרים מעגל, שבית הספר הזה נבנה. 

<קריאה:>
אמן. 

<טלאל אלקרינאוי:>
חברים, תודה רבה, אנחנו ממשיכים לתחנה הבאה. 

(בהמשך הסיור)

<תלמיד/ה:>
אורחינו המכובדים, בשמי ובשם הצוות של המורים הנכבדים, תלמידינו היקרים, אנחנו מביעים את תודתנו לבואכם על זה שבאתם לבקר בבית ספרנו, מקווים ומאחלים לכם ביקור נעים ומהנה. 

<סמיר אלהוזייל:>
אני מקדם את כולכם בברכה, את יושב ראש ועדת החינוך בכנסת, את הפורום שמתלווה אליו. אתם הגעתם לבית ספר שקיים 37 שנה, שאני גם מנהל שלו 37 שנה, הוא נוסד ב-1.9.79. אנחנו הולכים עם הזמן. כל שנה כמעט יש לנו הרבה שינויים ואנחנו בהתאם לנדרש ממשרד החינוך אנחנו עובדים. כיום יש לי 900 תלמידים, כל השנים היה מעל, כמעט 70 מורים. 

אני לא רוצה להרבות, כמעט הכול טוב ויפה, חוץ מדבר אחד שאני רוצה לייצג את ההורים פה, וגם את המורים שלי, זו בעיית החניה שלא קיימת באף מקום במדינת ישראל. אין למורים מקום חניה. אני מנצל הזדמנות זו, בפני יושב ראש ועדת החינוך, שגם ראש העיר נמצא, שימצא פתרון למצוקה של המורים. תודה רבה. 

<טלאל אלקרינאוי:>
תודה רבה, סמיר והחברים. אנחנו עכשיו, במקום לעשות את ישיבת הסיכום בעיריית רהט, החלטנו לעשות את זה אצל סמיר. לאור זה שהיו איחורים הצטמצמנו בזמן ואני מקווה שאנחנו עומדים בזמן. 

<היו"ר יעקב מרגי:>
אבל הסטנדרטים שהצבתם פה גבוהים מאוד. 

<טלאל אלקרינאוי:>
את הסיכום נעשה פה והסטנדרטים אצל סמיר תמיד גבוהים. אני מברך ברכת ברוכים הבאים את יושב ראש ועדת החינוך, יעקב מרגי, הוא שכן שלנו, איש הנגב, שמכיר את האוכלוסייה הבדואית, מכיר את העיר רהט ואני שמח שאתה נמצא כאן. כמובן אני מברך את חברי הכנסת, ג'בארין - - -

<יוסף ג'בארין (הרשימה המשותפת):>
אני חשבתי ששכחת. 

<טלאל אלקרינאוי:>
בהיסטוריה שלי, פעם הייתי חודש ימים קומוניסט, אז אני מכבד את רק"ח ואת - - -
<יוסף ג'בארין (הרשימה המשותפת):>
ואת התנועה האיסלמית. 

<היו"ר יעקב מרגי:>
אנחנו מקבלים את האקט של החזרה בתשובה. 

<טלאל אלקרינאוי:>
אני חזרתי בתשובה. הייתי בטירה, בכיתה י"א, הצטרפתי לרק"ח, אז זה היה רק"ח, חודש ימים, אחר כך עצרו אותי ואחרי שעצרו אותי ושמו אותי בשירותים - - - 

<היו"ר יעקב מרגי:>
התפכחת. 

<טלאל אלקרינאוי:>
הלכתי לשומר הצעיר ומשם הזדקנתי. עד לבחירות האחרונות, שעזבתי את מפלגת העבודה. כמובן את חבר הכנסת מסעוד גנאים, שגם הוא אורח רצוי, ברוכים הבאים, אהלן וסהלן. מנהלת המחוז, עמירה חיים, שאנחנו עובדים בשיתוף פעולה ובתיאום מלא לענייני חינוך ויש לה תרומה נכבדה בפיתוח החינוך במגזר הבדואי. ד"ר מוחמד אלהיב, איפה הוא? 

<היו"ר יעקב מרגי:>
הוא תמיד שקט. 

<טלאל אלקרינאוי:>
ד"ר אלהיב, שגם הוא חבר וידיד ומטפל טיפול אינטנסיבי בנושא של חינוך במגזר הבדואי בצפון ובדרום, גם הוא ברוך הבא. גנאדי קמנצקי, הוא מאגף הבינוי, גם הוא ברוך הבא. איתו אנחנו בקשר, את המפקחים שנמצאים כולם, אנשי משרד החינוך שנמצאים כאן, סגני ראש העיר שנמצאים כאן וכמובן המורים וועד ההורים שנמצאים פה. 

הביקור הזה חשוב לנו, גם שתכירו ותלמדו. אנחנו הכנו מצגת קצרה, שנעלה כמה נקודות חשובות לעיר רהט. ביקרנו בשלושה בתי ספר ויש לנו בתי ספר, מבחינת הבינוי הם בנויים באופן מודרני, טוב ובאמת אפשר להתגאות בהם, אין מה להגיד, אבל ביקרנו בשלושה בתי ספר שהם ישנים והם זקוקים באמת לשיקום ולבינוי מחדש.
העיר רהט הוקמה בשנת 1972, כפי שאתה יודע, קיבלה מעמד עיר בשנת 1994. בעיר עד חודש מאי 2016 היו 59,248 תושבים, היום זה 61,000 תושבים, בלי הפריפריה של העיר. שטח תחום השיפוט של העיר הוא עד היום 21,000, אבל חתמנו עם בני שמעון להגדלה, זה מגיע ל-42,000. תחזית צמיחה של העיר ל-90,000 נפש. גיל האוכלוסייה, עד 21 היא 62%, אנחנו מדברים עיר צעירה, יש בה סיכויים גדולים, יש בה גם סיכונים גדולים ואנחנו צריכים לטפל טיפול טוב באותם ילדים שראינו כאן.

אחוז האבטלה היום ירד ל-14%, לפני שנתיים היה 34%, כמובן מפעל סודה סטרים וקל גל ועידן הנגב תרמו תרומה נכבדה לאחוז האבטלה שירד. 

יש כאן בעיר מוסדות ציבור. אפשר להגיד שיש חלק נכבד של מוסדות ציבור שנמצאים בעיר ולאט לאט העיר מתקדמת לכיוון שתיתן שירותים למגוון רחב של האוכלוסייה הערבית בדרום. 

התפלגות הגילאים, כמו שאמרתי, מדברים על עד גיל 18 55%. 55% מתושבי העיר הזאת צריכים להיות על ספסל הלימודים וזה מחייב מאמץ גדול. 

הדירוג הסוציואקונומי של העיר, לא רק העיר רהט, כלל היישובים הבדואיים, כולם נמצאים באשכול מספר 1, לפי הלמ"ס האחרון, וזה פערים בינינו לבין השכנים, תראו את הפערים, הפערים מדהימים וכמובן מחייבים להדיר שינה מעיני מקבלי ההחלטות כדי לטפל בעניין הזה. 

הוצאה לנפש מתוקצבת, אמנם זה ב-2013, אבל לא השתנה הרבה, עדיין רואים את רהט ביחס לערד, נתיבות ודימונה, אנחנו בפער גדול מאוד, שזה מקשה עלינו לטפל בדברים השוטפים.

אגף הרווחה שלנו מטפל ב-17,400 נפשות ושיעור האבטלה, אמרנו, 14%. תחולת העוני היא 71.5%. 

<יוסף ג'בארין (הרשימה המשותפת):>
מה הכוונה תחולת העוני? 

<טלאל אלקרינאוי:>
זה אחוז העניים מתושבי העיר רהט. 

<היו"ר יעקב מרגי:>
לפי מבחן הכנסה. 

<טלאל אלקרינאוי:>
לפי קו העוני, 71% מתושבי העיר הזאת בעוני. נשירה במערכת החינוך מגיעה ל-4.4%, היה בעבר 14 ו-15, תוצאה של עבודה משותפת ותכניות שהיו בהחלטה 3708. איפה יריב מן? לא ראיתי אותו. 

<קריאה:>
פה. 

<טלאל אלקרינאוי:>
הנה פה, לא הזכרתי אותך. יריב מן שהוביל את העניין הזה יחד עם משרד החינוך, אנחנו היום מגיעים ל=4.4%, שזה עדיין צריך להוריד אחוז אחד ואז אנחנו נהיה כמו הממוצע במדינה.

מערכת החינוך ברהט. יש כאן בעיר 18 בתי ספר יסודיים, 7 בתי ספר מקיפים, 2 בתי ספר לחינוך מיוחד, 2 בתי ספר לחינוך טכנולוגי וגני ילדים, 184 גני ילדים בעיר רהט, שזה מהווה 23,500 תלמידים במערכת החינוך. 

<היו"ר יעקב מרגי:>
תתעכב על הטכנולוגי, יש ביקוש לטכנולוגי? 

<טלאל אלקרינאוי:>
יש ביקוש נורא נורא רציני לטכנולוגי, כל אזור התעשייה הישן של רהט היום מופעל על ידי אותם התלמידים שסיימו בית ספר עמל רהט, הם מפעילים את המוסכים, את המסגריות, את הנגריות. כל האזור הזה משגשג בזכות - - - אחד מהם הפך להיות אחד היצואנים, פרג' אבו פריח, הוא בונה בנייה מאוד משוכללת, מודרנית, הוא הפך להיות יצואן בבנייה ל - - -
<יוסף ג'בארין (הרשימה המשותפת):>
אני מניח שהשאלה היא אם צריך עוד אחד. 

<היו"ר יעקב מרגי:>
לא, אני רואה 184 תלמידים. זה לא הרבה, אבל כמה תלמידים יש בטכנולוגי? 

<טלאל אלקרינאוי:>
לא, 184 גני ילדים. 

<היו"ר יעקב מרגי:>
תחזור לשקף הקודם. בית ספר מקצועי טכנולוגי, שניים, 148. 

<טלאל אלקרינאוי:>
לא, זו טעות. 

<היו"ר יעקב מרגי:>
כמה תלמידים יש בשני בתי הספר? 

<טלאל אלקרינאוי:>
יש בית ספר טכנולוגי אחד, עמל, יש בו 481 תלמידים. בית ספר מח"ט, יש בו 200 תלמידים. מי שעשה את המספרים האלה, אני לא עברתי על המצגת, אבל אני זוכר את הנתונים. 

<עמירה חיים:>
אני בודקת לך את הנתונים מולך. 3.6% נשירה. 

<טלאל אלקרינאוי:>
עכשיו אני עובר לכיתות לימוד ברהט. יש במערכת החינוך ברהט 664 כיתות לימוד, מתוכן תקניות 474 ומגיעים למצב של מחסור של 194 כיתות תקניות, כמו שראינו באלהוזייל למעלה, את הקרוונים בסינא וגם פה יש לו קרוונים. בכל בית ספר יש קרוונים וגם בגני הילדים. אגב, מישהו כתב מכתב אנונימי למבקר המדינה, על זה שאנחנו בונים מבנים יבילים בלי היתרים, ואז מבקר המדינה יושב לנו עכשיו על הזנב ובודק. אמרתי לו 'בסדר, יש לנו, מצדנו אתה יכול להוציא צווי הריסה לכל הקרוונים, אבל תביא לנו כיתות'. 
מספר כיתות חינוך מיוחד יש 31 ומהם 10 גני ילדים. מספר כיתות חינוך מיוחד תקניות 20 וחסר 21 כיתות חינוך מיוחד תקניות. מספר גני ילדים רשמיים של עיריית רהט הוא 146 כיתות, גני ילדים. גנים בבתים שכורים, יש לנו 30 גנים בבתים שכורים, עדיין קיימים בתים שכורים ואנחנו מדברים על מחסור של 100 כיתות גני ילדים, שהם תקניים ובתים שכורים. ישנן פרוגרמות, גנאדי שנמצא כאן, יש פרוגרמה ל-70 גני ילדים מוכרים. 
<היו"ר יעקב מרגי:>
אתה מכיר את הנתונים? 

<גנאדי קמנצקי:>
יש לנו 120 פרוגרמות לגני ילדים, 50 תכניות מאושרות, 50 גן עם תכניות מאושרות. 

<היו"ר יעקב מרגי:>
לביצוע? 

<טלאל אלקרינאוי:>
לביצוע. ולכן אנחנו מגיעים למצב שכדי לעשות אקלים בית ספרי בכל בתי הספר ונתונים טובים לתלמידים, עמירה משקיעה המון שעות, לא חסר שעות למנהלי בתי הספר ואני אומר לך בכנות, לא חסר שעות במערכת החינוך, למנהלים יש מספיק שעות להשקיע, הבעיה היא האקלים הבית ספרי. כדי לבנות הישגיות ברמה גבוהה - - -

<יוסף ג'בארין (הרשימה המשותפת):>
זה מאוד חשוב, כי זה אומר שהתקצוב הדיפרנציאלי כבר לא עושה את ההבדל שהם צריכים. 

<היו"ר יעקב מרגי:>
הוא נעצר, התרומה שלו היא שולית בגלל שאין תשתית. 

<יוסף ג'בארין (הרשימה המשותפת):>
בדיוק. 

<היו"ר יעקב מרגי:>
התרומה שלה יכלה להיות משמעותית אילו הייתה גם - - - 

<יוסף ג'בארין (הרשימה המשותפת):>
תשתיות. נכון, בדיוק. 

<טלאל אלקרינאוי:>
אני מגיע לשקף של זכאויות לבגרות.

<יוסף ג'בארין (הרשימה המשותפת):>
לפי התשתיות. אמרת כיתות לא תקניות, השאלה אם יש צרכים מעבר למה שקיים, שיפתור לך את בעיית הצפיפות. 

<טלאל אלקרינאוי:>
אנחנו מדברים כרגע על המצב הקיים. לגבי העתיד, ישנן פרוגרמות בדרום רהט שהוא לא צד - - -

<יוסף ג'בארין (הרשימה המשותפת):>
אבל אם יש לך תקניות זה פותר את המצב הקיים, זה פותר את הבעיה, או שיש מחסור בנוסף ללא תקניות שקיימות?
<טלאל אלקרינאוי:>
גם. 

<יוסף ג'בארין (הרשימה המשותפת):>
זה מה שאני שואל. 

<טלאל אלקרינאוי:>
חברים, הרי כל מערכת החינוך בסופו של דבר בשני דברים, בגרות והמיצ"ב. זה המדד. אם אני מגיע למצב של הבגרות, אנחנו עדיין נמצאים בטבלה של 44% בשנת 2015, 40% ב-2014. 

<עמירה חיים:>
66.1% מהלומדים, זאת אומרת שבתוך בתי הספר שלומדים אצלך לבגרות, לא כולם, חלקם במסלולים של חינוך טכנולוגי, אז אנחנו אומרים בואו נפתח את החינוך הטכנולוגי, אבל החינוך הטכנולוגי לא מוביל לבגרות ולכן צריך להסתכל מתוך אלה שלומדים אצלך לבגרות, אתה מוביל במחוז וגם יותר מאשר במחוז. 66.1% זה המעמד של מנהלי בתי הספר כאן. השאלה אם אנחנו רוצים להכניס את כולם למסלולי בגרות, כולל את המח"טים, הם לא יגיעו לחינוך טכנולוגי. 

<היו"ר יעקב מרגי:>
את לא מסוגלת. 

<עמירה חיים:>
אנחנו לא מסוגלים. 

<היו"ר יעקב מרגי:>
זו אוכלוסייה אחרת. 

<עמירה חיים:>
משרד החינוך עכשיו עסוק בשאלה איזה עוד תעודה לתת לילדים ולא רק ללמוד לבגרות. כמו שמודדים בארצות הכי מתפתחות בעולם, בכל אירופה, לא מודדים רק בגרות, מודדים גם תעודות טכנולוגיות. כשאנחנו מעמידים את המצב צריך להסתכל על 66.1% של בגרות שהשיגו כאן ב - - -

<היו"ר יעקב מרגי:>
אתה מכיר את הנתון של 61%? 

<טלאל אלקרינאוי:>
אולי עמירה מדברת על מבחני קיץ ועל מועד ב' ועל מועד ג'. אני מדבר על מה שמשרד החינוך פרסם, שזה פורסם בכל הארץ, שמראה את הנתונים כלל ארצית. 

<עמירה חיים:>
זה 44%, רק שתבין, זה מתוך כל האוכלוסייה. 

<היו"ר יעקב מרגי:>
הטבלה הזו שפורסמה בעיתונות לא נכונה. 

<טלאל אלקרינאוי:>
יכול להיות, אבל 44% - - - 

<היו"ר יעקב מרגי:>
אבל זה לא נכון. 

<טלאל אלקרינאוי:>
רבותיי, הנתונים שיש לי הם - - -
<קריאה:>
44% משכבת גיל - - - 

<טלאל אלקרינאוי:>
אבל משכבת גיל, רבותיי, אנחנו מגיעים ל-29%. זה נתון שצריך לבדוק איך אנחנו משפרים אותו ואיך אנחנו בוחנים את הדבר הזה. בנתונים האלה, שאנחנו משכבת גיל 29%, זה מחייב בדיקה שונה וגם אנחנו ומשרד החינוך צריכים להוביל בעניין הזה שינויים, איך אנחנו משפרים את תוצאות הבגרות ושיעלה אחוז משכבת גיל. 29% זה אומר שעדיין יש 71% משכבת גיל שאין להם תעודת בגרות. אלו ייזרקו, או פועלים שחורים או לרחוב. 

<עמירה חיים:>
אין נתון כזה. אלה נתונים של משרד החינוך. 

<היו"ר יעקב מרגי:>
מנתוני משרד החינוך זה 66%, ממה? 

<עמירה חיים:>
מהלומדים. 

<היו"ר יעקב מרגי:>
44%, מה שאתה אומר, זה משכבת הגיל. 

<יוסף ג'בארין (הרשימה המשותפת):>
לא ייתכן. 

<טלאל אלקרינאוי:>
אם זה היה ככה אני הייתי רוקד על הגגות ברהט לפני שנה. 

<היו"ר יעקב מרגי:>
הנה אני אומר לך, טלאל, אני לוקח את זה לבדיקה. 

<עמירה חיים:>
לא, אתה צודק. 44% זה כל ילדי רהט שלומדים אצלך וגרים ביישוב. עכשיו, מאחר שמגיעים אליך גם ילדים מסביב באמת אתה מגיע למה שאתה אמרת, למספר הזה. אבל מהיישוב, מרהט, זה 44%. 

<היו"ר יעקב מרגי:>
בסדר, אבל זו מערכת החינוך. 

<טלאל אלקרינאוי:>
אני עובר לשקף הבא, מה גורם למצב הסוציואקונומי הקשה בעיר. מענקי איזון מול תושבים, אם אתם רואים את הנתונים - - -

<יוסף ג'בארין (הרשימה המשותפת):>
זה חשוב, זה השר דרעי. 

<טלאל אלקרינאוי:>
זה ל-2014. 

<היו"ר יעקב מרגי:>
שמעת על הקיצוץ שהולכים לעשות, 6%. 

<טלאל אלקרינאוי:>
הכי טוב תהרגו אותנו לגמרי. 2003 היה מענק איזון של 25 מיליון שקל, 24.9 מיליון ומספר התושבים היה 37,000 תושבים. ב-2014 מענק האיזון 23 מיליון ומספר התושבים 56,000 תושבים. זה אומר כמה הפגיעה קשה ברשויות המקומיות הערביות ברגע שמענק האיזון יורד ואז ההוצאה פר נפש הולכת וקטנה, וראינו את זה בשקף הקודם. 

<יוסף ג'בארין (הרשימה המשותפת):>
יעקב, מרדכי כהן יושב בראש ועדה שאמרה לשקול נוסחה חדשה במערכת החינוך.

<היו"ר יעקב מרגי:>
אין ספק שצריך לעשות את זה. 

<טלאל אלקרינאוי:>
רבותיי, מצוקת הדיור והעוני והאבטלה מורגשים גם בחלק גדול של השכונות. ראינו בתים של 600 מטר, אבל עדיין מסתובבים בתוך השכונות ורואים את הצריפים ואת האוהלים ואת העוני וזה מביא כמובן לתוצאה בהישגים ובחינוך.

אני עובר רגע למפת שטחים והסכמות ברהט. רבותיי, כדי שאנחנו נתאים את עצמנו לשנת 2040, בדרום רהט - - -

<עמירה חיים:>
אתה מוכר דירות? אפשר לקנות דירה? 

<טלאל אלקרינאוי:>
פה באזור הזה יש בנייה עד 6 קומות. 

<מסעוד גנאים (הרשימה המשותפת):>
זה כמו התכניות בדובאי. 

<טלאל אלקרינאוי:>
יש בדרום רהט, אתה תראה בתים לא פחות יפים מדובאי, זה הפרויקט של 4,500 יחידות דיור. פה אנחנו כבר מובילים תכניות לבניית מוסדות חינוך, בתי ספר, ואז יש לנו בדרך, בנינו בית ספר אחד יסודי באלפורת, בית ספר לחינוך מיוחד, בדרך שתי פרוגרמות לבית ספר על יסודי גם באזור. 

גבולות השיפוט של העיר רהט, אנחנו הרחבנו בהסכמות בין רהט לבין בני שמעון ואני מבקש כאן את העזרה שלך. פה זה חתום. במקום לריב בין ערבים ויהודים, אמרנו בלי מריבות, בוא נעשה - - -

<היו"ר יעקב מרגי:>
נשתף פעולה, בהסכמה. 

<טלאל אלקרינאוי:>
בהסכמה. סיכמנו עם בני שמעון שהם מרחיבים את גבולות - - - 

<היו"ר יעקב מרגי:>
מה הם שחררו לך? תראה לי מה הם שחררו. מה הם רוצים בהסכמה? 

<טלאל אלקרינאוי:>
סיכמנו מצומת בית קמה עד לתראבין א-צנאע, כל מה שאתה רואה זה בהסכמות. זה שטח הרחבה שרהט תהיה עכשיו 42,000 דונם. בהסכמה התחלנו לתכנן בדרום רהט - - -

<יוסף ג'בארין (הרשימה המשותפת):>
זה מכפיל את השטח.

<טלאל אלקרינאוי:>
הכפלנו את השטח. במקום לריב, סיכמנו עם בני שמעון והסכימו, חתמנו במעמד נשיא המדינה על הדבר הזה. 
<היו"ר יעקב מרגי:>
אם סיגל עשתה בהסכמה והיא לא פראיירית. כל הכבוד. 

<טלאל אלקרינאוי:>
היא לא פראיירית. זה נעשה במעמד נשיא המדינה, סיכמנו על הדבר הזה, זה הועבר לשר הפנים, לשר הפנים הייתה מנכ"לית, היא זירזה את הדברים. עכשיו הוא התחיל לקחת את העניין הזה, אבל זה נמשך הרבה זמן, אני רוצה את חתימת שר הפנים. כל עוד שר הפנים לא חתם על זה ופורסם ברשומות אז זה - - - 

<יוסף ג'בארין (הרשימה המשותפת):>
מה הטענה שלו? הוא מחכה לוועדה קבועה? 

<טלאל אלקרינאוי:>
לא, הוא מינה ועדה על פי דין. גם אם יש הסכמה, צריכים ועדת חקירה. מינו ועדת חקירה, ועדת החקירה, ישבנו אנחנו ובני שמעון במשרד הפנים במחוז, מי שבא והתנגד להרחבת גבולות השיפוט זו הרשות להריסת התיישבות הבדואים. ראית משרד ממשלתי מתנגד שבני שמעון תיתן לרהט הרחבה? זו הייתה הרשות שהתנגדה. 

<יוסף ג'בארין (הרשימה המשותפת):>
יש להם זכות להתנגד? 

<טלאל אלקרינאוי:>
אין להם שום זכות. הוועדה שמעה אותם, יש להם כל מיני תנאים. במקום שהרשות הזאת תבוא ותקל על הרשויות הערביות בדרום היא באה ומקשה. מה שאני מבקש ממך - - - 

<היו"ר יעקב מרגי:>
אני אברר, אני אדבר - - - 

<טלאל אלקרינאוי:>
השר דרעי הוא אחד השרים הטובים ביותר, אין מילים להגיד כל הכבוד לו על מה שהוא עושה. מה שאני מצפה רק שהוא יאמץ ויחתום על ההסכמות ואז אנחנו במקביל התחלנו לתכנן 7,000 יחידות דיור בשטח הזה, בהסכמת בני שמעון. זה עבר לוותמ"ל, בהסכמת הוותמ"ל - - -

<היו"ר יעקב מרגי:>
איך אתה עוזר לזוגות הצעירים? קיבלת שטח כפול עכשיו, עכשיו זוגות צעירים, איך אתה עוזר להם? 

<טלאל אלקרינאוי:>
אז יש פה גם סבסוד. יחידת דיור במגרשים בבנייה רוויה מגיעה למחיר של 43,000 שקל. מי שקונה מגרש של שלוש וארבע יחידות מקבל סבסוד של 50%. 

<היו"ר יעקב מרגי:>
יש תמרוץ לבנייה רוויה. 

<טלאל אלקרינאוי:>
יש תמרוץ. אני אומר לך, אנחנו ברהט בעניין הזה מקבלים הטבות של - - - 

<מסעוד גנאים (הרשימה המשותפת):>
יש פה תכניות של בני ביתך, מחיר למשתכן? 

<טלאל אלקרינאוי:>
אנחנו לא רוצים מחיר למשתכן. יבואו שלושה-ארבעה אחים וייקנו ארבע יחידות דיור ואז יש במקום שזה עולה מיליון שקל, זה עולה חצי מיליון שקל. 

<קריאה:>
זה כמו קבוצת משקיעים. 

<טלאל אלקרינאוי:>
זה חשוב, זה מאוד משפחתי. תעזור לי בדבר הזה. זה עבר לוותמ"ל ונדיר שתכנית של 7,000 יחידות דיור עוברת לוותמ"ל, הוותמ"ל אושר והועבר לקבינט הדיור הממשלתי, בסוף החודש הזה הוא מגיע לקבינט הדיור הממשלתי. ברגע שזה יהיה מאושר חסר לי רק החתימה של השר דרעי ואז אנחנו מתקדמים עם זה. אנחנו מתכננים שביוני 2017 ישווקו כאן 7,000 יחידות דיור ואז זה פותר את מצוקת הדיור. ראית את האוהלים והצריפים ואת המצוקה. 

עד כאן המצגת. כמובן שתמיד אנחנו מובילים, היכל התרבות הראשון במגזר הערבי בנגב. 

<עמירה חיים:>
מקסים, אני חותמת מינוי. מה אתם עושים כאן? 

<טלאל אלקרינאוי:>
סיכמנו עם מפעל הפיס, אנחנו כבר מוכנים עם תיק מכרז לפרויקט הזה, מי שתכנן את זה הוא אדריכל מוסטפא אבו רומי מסכנין. הפרויקט הזה עולה 31 מיליון שקל, מימון מלא ממפעל הפיס. בהתחלה הם נתנו מימון של 25 מיליון שקל, לפי האומדנים הראשונים מדברים על 31 מיליון שקל. אתמול הייתה ישיבה עם עוזי דיין, ביקשנו עוד תוספת של 6 מיליון, הוא אמר לי, בגדול, אבל לא לציטוט, שהוא יהיה מוכן לתת 31 מיליון שקל. כמובן הרצון לסייע בעוד 6 מיליון שקל, שאנחנו קראנו לו בהתחלה היכל התרבות הערבי ברהט, מפעל הפיס התנגד לשם, אולי נקרא לו 'היכל התרבות שמעון פרס' ואז נקבל עוד 6 מיליון שקל. 

זו בריכת השחייה, גם כן 31 מיליון שקל, הראשונה במגזר הערבי בדרום. ברוך ה' גייסנו את כל המשאבים, הקבלן עובד, העבודות מבוצעות, משרד הפנים, מירי רגב שנתנה ואני חייב להגיד לה תודה רבה ושר הפנים שנתן לנו ,קיבלנו ממשרד הפנים גם כן 8 מיליון שקל ומירי רגב 8 מיליון וממשרד השיכון גם כ-10 מיליון שקל. זו תהיה בריכת השחייה ואז אותם ילדים שבקיץ טובעים בים - - - 

<טלב אבו עראר (הרשימה המשותפת):>
זה יהיה באיזה שנה? 

<טלאל אלקרינאוי:>
בקיץ הבא שוחים בבריכה הזאת ויהיה פה גם חופשי, יהודים וערבים. 

<עמירה חיים:>
ואנחנו נממן לימודי שחייה לכיתות ה'. 

<טלאל אלקרינאוי:>
כל שנה טובעים כ-15 ילדים ו-15 בני נוער בים ובבריכה ואנחנו עכשיו, עם עמירה חיים, שהביעה נכונות לסייע בלימודי שחייה. 

<עמירה חיים:>
אני מוכנה עכשיו ללמד אותם. אם אתה מסדר נסיעות לבאר שבע אני מוכנה מעכשיו. 

<טלאל אלקרינאוי:>
אני, ברשותכם, רוצה לעבור לנקודה מאוד חשובה, היא בתחום המוניציפאלי. אני מדבר על המצב המוניציפאלי ברשויות הערביות בדרום. אם אנחנו לוקחים את ההכנסה מארנונה בעיר רהט, היא מגיעה ל-290 שקל פר נפש. פשוט בלתי אפשרי. 290 שקל אחרי מאמצים גדולים שאנחנו עושים ומגיעים ל-81% גביית ארנונה. אם אנחנו משקיעים ברווחה, רק ברווחה, 415 שקל לנפש מטופלי רווחה ועוד 126 שקלים השתתפות עירייה מארנונה לנפש אנחנו במצב קשה. אם אנחנו לוקחים את החינוך, השקעה בחינוך מהמדינה לפי 2013, 5,533 שקלים, מה אנחנו כעירייה משקיעים מהתקציב השוטף שלנו? 7 שקלים, מנה פלאפל. מנה פלאפל הרשות המקומית - - -

<היו"ר יעקב מרגי:>
רבותיי, כשאתם מדברים על פערים בחינוך הוא נוגע בנקודה. הוא מציף את הנקודה כפי שהיא. 

<טלאל אלקרינאוי:>
אז כאן הפערים. לא יעזור בית דין, כמה שעמירה חיים תיתן שעות ותיתן שעות, אין השקעה של הרשות המקומית בחינוך מהאמצעים שלה, כי אין לה אמצעים. ואז המצב, שאם אתה לוקח השקעה פר תושב, לפי סקר שנעשה על ידי חברה שהיא מאוד רצינית, השקעה פר תושב ברהט היא 218 שקל. קח את דימונה ליד, דימונה 647 שקל. אז הם הביאו אותנו למצב, או שהמדינה מתקצבת את החינוך תקצוב דיפרנציאלי, או שהמדינה מוצאת פתרונות איך מקורות המימון של הרשות המקומית - - - כי אין לנו יכולות, אין לנו מאיפה. הבוקר אני מקבל דיווח ממחלקת ה - - - 

<היו"ר יעקב מרגי:>
כל הדיפרנציאלי, זו המטרה, אלא שיש מאבק כרגע מול הרשויות החזקות. 

<טלאל אלקרינאוי:>
המאבק שמוביל אותו אריה דרעי, יבורך על כך, כי בלי זה תמיד הפערים ימשיכו להיות קיימים, בלי זה הנשירה תמשיך והמיצ"ב ימשיך והבגרות תמשיך ולא יהיו לנו יכולות להתמודד עם יכולות איך אנחנו משקיעים בחינוך מעבר למה שהמדינה נותנת. ואז כאן הפער. אם אתה לוקח את הנתונים שלאחרונה פורסמו, לצורך אינדיקציה, בין עשר הערים החזקות לבין עשר הערים החלשות, אתה לוקח מה שרשות מקומית משקיעה, אילת משקיעה מעבר למה שהיא מקבלת מהמדינה 2,661 שקל, רהט משקיעה 7 שקלים. 

<היו"ר יעקב מרגי:>
אלה הפערים, החוזק של הרשות. 

<טלאל אלקרינאוי:>
רמת השרון משקיעה 1,272 שקלים פר תלמיד ורהט משקיעה 7 שקלים, אז איך נוכל להדביק את הפער הזה ואת ההישגיות שקיימת במערכת שלנו? לכן דרוש תקציב דיפרנציאלי וצדק חלוקתי, צדק חברתי בעניין הזה. 

<היו"ר יעקב מרגי:>
אנחנו איתך בקטע הזה. 

<טלאל אלקרינאוי:>
אני מקווה שהשר דרעי יחד איתנו בעניין הזה באמת יוביל את הדבר הזה כדי להביא לצדק חלוקתי. 

<היו"ר יעקב מרגי:>
אם היית יודע איזה מלחמות היו רק על קרן הארנונה הזו, כשהוא יצא, מלחמת עולם. 

<יוסף ג'בארין (הרשימה המשותפת):>
בסוף כמה סגרו? 

<היו"ר יעקב מרגי:>
400. 

<טלאל אלקרינאוי:>
400,000 ובינתיים יש הבעיה של הקיצוץ. 

<היו"ר יעקב מרגי:>
הלוואי שכל משרדי הממשלה היו מתקצבים דיפרנציאלית כמו חינוך.

<טלאל אלקרינאוי:>
הכוונה, כשאנחנו מצפים לתקצוב דיפרנציאלי, הדרישה ממשרד החינוך, מגנאדי ותמיר בן משה, רבותיי, קיבלנו פה גם פרוגרמות וגם הכרה בצרכים, ראיתם את התמונה, אין לנו ספק שאתם עושים את המיטב ואת המרב, אבל יש כאן פערים גדולים, יש כאן אקלים בית ספרי. לא דיברתי על אלימות, לא דיברתי על אווירה אחרת שקיימת במערכת החינוך, הגיע הזמן לתת משאבים רק לבינוי. תאמינו לי, הבינוי הוא צו השעה שמחייב אותנו היום כדי לבנות מערכת חינוך טובה. 

<היו"ר יעקב מרגי:>
אל"ף, תודה רבה. שלא יישמע, איך אומרים? יש מושג שמכלל ההן אתה שומע מה הלאו, מהכן אתה שומע מה הלא ומהלא אתה שומע מה כן. הפנתה את תשומת לבי גם עמירה, יש הבדל כשאתם רואים ראש מועצה שמחובר לנתונים, מתערב, מדבר, אכפת לנו וראינו הבוקר גם, בלי שמות, באוויר - - -

<קריאה:>
תתקדם. 

<היו"ר יעקב מרגי:>
מה אני בא ואומר? הבעיות והאתגרים ידועים לגבי המגזר הבדואי, אין ספק שצריך וזה אינטרס במעלה הראשונה, ואני אומר את זה גם בדיונים, אינטרס במעלה הראשונה לצמצם את הפערים, חייבים לעשות הכול לצמצם. נכון, לא תמיד הכול בידיים של המדינה, אתה יכול לתת מה שאתה רוצה, לזרוק גם גשם, אבל אם אין ידיים שיקבלו את זה, ידיים נכונות, ידיים ראויות שיקבלו את השפע הזה אז הכול הולך לטמיון. יש פה, אין ספק, עיר, רהט בכלל זה אתגר אחד גדול לכל סוגיית ההתיישבות של הבדואים בנגב ודו הקיום בנגב בכלל ואין ספק שזה סיפור הצלחה. כמה שיש אתגרים ויש עוד הרבה מה לעשות, ויש מה לעשות בהרבה תחומים, זה סיפור הצלחה. לראיה, זה לא נעצר. אין ספק שהעיר צעירה, נגעת בנקודות הכי הכי הכי, עיר צעירה דורשת התייחסות אחרת. יש בה מצד אחד אתגר ויש גם סיכון בקטע הזה וצריך לתת את הדעת. 

אקלים בית ספרי. גנאדי, אנחנו גם נוציא את זה בסיכום, גם במחוז, כל מי שקשור בבינוי, שבו ביחד, שלבו ידיים עם מהנדס המועצה, עם ראש המועצה, לראות איך דוחפים, ולא רק, באמת. אני אומר לכם, אל תגלו לאף אחד, הנה אני אמרתי, פחות כיתה או שתיים, תנו להם אולם ספורט, תדאגו. אני יודע שזה לא אתם, תנו להם מגרש, תדאגו שזה יהיה, תובילו שילוב ידיים בין משרדי. תשלבו ידיים. משרדי הממשלה צריכים לדעת לדבר אחד עם השני, יוצאים לפרויקט כזה גדול, תחבר את משרדי הממשלה, כי מגרש משחקים לא פחות חשוב מכיתה. 

ותשתיות, תשתיות סביב בית הספר. רבותיי, זה רשויות מקומיות. ראינו את זה, זה חוזר על עצמו, במיוחד בחורף זה בעיה. חניות, צריך לעשות הכול, מה שאפשר. אני מכיר את מצוקת הקרקע, מכיר את התהליכים, איך עיר נבנית, זה לא סתם בונים שכונה חדשה. לי אין ספק שעכשיו בשכונות החדשות החניה כבר תהיה קודם לפני הבנייה, אבל צריך לראות איך נותנים מענה. אז לא יהיה חנה רכבך מתחת לכיתתך, זה יהיה במרחק של 100 מטר, אין מה לעשות, אבל שתהיה חניה לפחות, שהמורה יהיה רגוע שהמכונית שלו נמצאת במקום - - - וגם הבטיחות של הילדים וההגעה. אין ספק. 
אני אומר, רבותיי, יושבת איתנו פה עמירה ואנחנו עוקבים, אני שמח לשמוע שמבחינת מה שקשור לפדגוגיה יש רצון עז ונותנים ושפע, ולא מספיק, מה שאפשר לעשות עוד לעשות. בסיכום שאנחנו נוציא אנחנו נוציא סיכום משותף ואני אראה לכם את זה, גם לגבי לקייה, גם לגביכם, נוציא בכל מה שקשור, כל מה שראינו. אין ספק שמדינת ישראל בשנת 2016-17 לא צריכה לראות קרוונים, לא צריכים לראות מבנים יבילים בבתי הספר, במיוחד באזור הזה, בשעת חירום, הורה צריך לדעת, ילד צריך לדעת, מורה, שיש לה 30 ילד, צריכה לדעת בזמן חירום מה היא עושה איתם. אין ספק שצריך לעשות הכול. אני שמח שגם באבן סינא, גנאדי אמר לי שהפרוגרמה תהיה מוכנה עד סוף השבוע. אנחנו נמשיך לעקוב אחרי הפיתוח. אנחנו נוציא סיכום ונדרוש גם דיווחים לגבי ההסכם. אני לוקח את הבקשה שלך לגבי תכנית הגבולות עם שר הפנים, אני אעביר את זה אליו. 

<יוסף ג'בארין (הרשימה המשותפת):>
לגבי הכיתות התקניות, יעקב, לגבי הכיתות הלא תקניות, זה יותר מ-200 כיתות. 

<גנאדי קמנצקי:>
אני אתייחס. קודם כל מבחינה תקציבית אנחנו ניקח לתשומת לבנו את מה שעשית ואנחנו מקווים שבשנה הבאה, כשיש לנו תקציב מוגדל, דווקא למגזר הבדואי, במחוז הדרום, אנחנו נפתור הרבה בעיות. אבל אני רוצה לומר משהו שתלוי בעיר. אני חושב ואני מצפה שתהיה מצוקה גדולה של מגרשים זמינים. עכשיו, כשאתם קיבלתם מגרשים, קיבלתם קרקע נוספת לעיר, לדעתי חשוב לעשות תכנית מתאר אב למוסדות ציבור. חובה. ועל ידי זה זה יעזור לפתור, כי חלק זה לא רק נושא תקציבי ועכשיו הזמן. 
<טלאל אלקרינאוי:>
יש לנו, בדרום רהט זה קיים. 

<גנאדי קמנצקי:>
לדעתי זה צריך להיות רשום, לחייב לעשות תכנית אב למוסדות ציבור. כי אם יהיו מגרשים אני מאמין שתוך תקופה מוגדרת נוכל לעשות. 
<טלאל אלקרינאוי:>
אתה שותף בתכנית המתאר של 2040. 

<גנאדי קמנצקי:>
כן, אני שותף ואני אמרתי שם אותו דבר, אבל אתה ראית מה שהם עשו. בעצם הם לא עשו פרק חברתי בכלל, לדעתי. 

<היו"ר יעקב מרגי:>
אם לא יהיה תכנון מוקדם ניתקל בעוד 20 שנה באותן בעיות. 

<טלאל אלקרינאוי:>
לא, אנחנו עושים תכנית עכשיו. 

<היו"ר יעקב מרגי:>
אני רוצה לסכם בנקודה אחת. 

<יוסף ג'בארין (הרשימה המשותפת):>
יש עוד כמה נקודות. 

<גנאדי קמנצקי:>
לא, אני סיימתי. 

<היו"ר יעקב מרגי:>
רבותיי, אין ספק שצריך לעשות הכול ביחד, המחוז, יחד עם הרשות המקומית, יחד עם מחלקת החינוך פה, לראות איך מעלים את אחוז הזכאות בעיר ומצמצמים את הפערים בחינוך. צריך לעשות הכול לצמצם, אפשר לשבת, להתמקד בתכנית חמש שנתית. בשוטף אנחנו נראה שינויים מינוריים, צריך לעשות תכנית התערבות מיוחדת. יש לך את המשאבים, עמירה, צריך לשבת ולחשוב איך מרימים את המגזר בכלל ואת רהט בפרט ברמת הזכאות ואני חושב שזה מתבקש ואינטרס של המדינה וזה אינטרס של היושבים פה. 

אני רוצה להודות גם למנהלת הוועדה שלי, להודות לכל מי שהשתתף איתנו כיום היום וליווה אותנו. אני מסיים ואתן לחברי הכנסת. בבקשה. 
<יוסף ג'בארין (הרשימה המשותפת):>
רק לא להחזיק אתכם יותר מדי. התחושה שלי, לגבי כיתות חסרות ותקניות, זה אולי באמת ניתן להתגבר על זה, אני שומע את הכוונות הטובות, אבל נראה לי שבסך הכול כלל התשתיות ואחוז של בגרות איכותית של 22, שאני מכיר עוד לפני שהגעתי לכאן, לדעתי הנקודה המרכזית זה תכנית נקודתית לרהט, כי היא משרתת את כלל האזור. ראינו, 10,000 תלמידים יש לכם מחוץ ליישוב. לכן אני חושב שתשקלו במשרד את האופציה - - -

<היו"ר יעקב מרגי:>
כדי לצאת מהתנודות הקבועות, חייבים תכנית ייחודית, אין ספק. 

<יוסף ג'בארין (הרשימה המשותפת):>
אני מקווה שאת יודעת שרהט היום היא העיר השנייה בגודלה באוכלוסייה הערבית מבחינת נפשות ועכשיו היא תהיה הכי גדולה מבחינת שטח. 

<טלאל אלקרינאוי:>
אני רק רוצה להעלות נקודה מאוד חשובה בפני חברי הכנסת ומנהלת המחוז, החינוך האקדמי, שאני לא התייחסתי אליו. אחת הבעיות שאנחנו נתקלים בהן והתופעה המאוד חיובית היא זו שהבנות והצעירים הולכים לאקדמיה. אנחנו לא עוד יותר מבינים שהכול פרוטקציה וכיתה י"ב עוזר, כדי לעקוף את זה, כי יש פה פסיכוטכני ויש פה שכר לימוד גבוה, הרבה מאוד סטודנטים לומדים ברשות הפלסטינאית. כל בוקר, אתה מכיר את זה, נוסעים כ-2,000 סטודנטים מהדרום לחברון ולביר זית. תוכנן כאן באזור התעשייה עידן הנגב, משותף לרהט, בני שמעון ולהבים, מכללה אקדמית. סטטוטורית זה מאושר, המל"ג היו במספר ביקורים, עדיין הם לא מאשרים מכללה אקדמית באזור הזה. אי אישור מכללה אקדמית זה ימשיך לדחוף את הצעירים שלנו - - -

<היו"ר יעקב מרגי:>
זה מל"ג, הם לא פה, תוציא לי פנייה מסודרת. 

<טלאל אלקרינאוי:>
אני אוציא לך פנייה, אני אעדכן אותך גם. אגב, אני אעדכן גם בזה שלא הכירו להם בתואר האקדמי עכשיו, זה עומד ותקוע. 

<היו"ר יעקב מרגי:>
בבקשה, מסעוד גנאים. 

<מסעוד גנאים (הרשימה המשותפת):>
דיברו איתנו כמה מהמורות אפילו. בסדר. אני רוצה להצטרף לברכות, הביקור הוא חשוב מאוד. אנחנו היינו ברהט לפני כמה חודשים והתרשמנו מכל התכניות האלה ופה אני חושב שאנחנו יוצאים עם תכנית עבודה. כולנו נשלב ידיים כדי לעזור לרהט, לאזרחי רהט, לתושבים ברהט. כפי שאמרתי, רהט הפכה לסמל, ראש העיר היטיב להציג את הבעיה, את הפערים וכולנו ידענו שהעניין הוא לא רק עניין של חינוך. אם זה אקלים של חינוך, אז זה גם משרד הפנים, גם המנהלת, גם כולם, כי בעיית האדמות, בעיית הכבישים, כל הבעיות האלה מצריכים גם משרדים שונים. כולנו ביחד נעזור לרהט ונעזור לכל התושבים הערבים - - -
<טלאל אלקרינאוי:>
מאה אחוז. עמירה, בבקשה. 

<עמירה חיים:>
אני רוצה לומר שאכן יש פערים שמשפיעים מאוד על כל המערכות, אבל בין השאר גם מערכת החינוך. הפערים האלה הם באמת מאוד רציניים. אם אנחנו מסתכלים על העשור האחרון אז זה מהפך, אין מילה אחרת למה שקרה במגזר הבדואי. פה לא היו אפילו 10% בגרות לפני עשר שנים, מהלומדים, היום יש 66.1%. כשאתה לוקח מקום עם חסמים ופערים שאין מורים, אין זה, היום כבר יש, ברוך ה', ולקחת את כל המהלך הזה ולקדם את היישוב קדימה זה לוקח זמן. אם עומד מורה מול ילד ולא יודע ללמד אותו, וזה מה שהיה לפני עשר שנים, הוא לא ידע ללמד אותו, העביר את הזמן, גם היום לא כל המורים עם מוטיבציה מספיק גבוהה, לא כל המורים עם מוסר עבודה מספיק גבוה, אנחנו עדיין מלמדים אותם. והנה כאן מורים, חלקם מהצפון, שנה-שנתיים, אנחנו מכשירים אותם, הופכים אותם לטובים מאוד ובצפון חוטפים את מי שכבר טוב. שוב אנחנו מקבלים חדשים ושוב מקבלים צוות הוראה מאוד לא יציב - - -

<טלאל אלקרינאוי:>
זה נכון, זה את צודקת במאה אחוז. 

<עמירה חיים:>
אני לא מצטדקת, לא מעניין אותי כלום - - - 

<היו"ר יעקב מרגי:>
אבל חשוב לדעת את התנאים האובייקטיביים. 

<עמירה חיים:>
כן, בדיוק. אני מסתערת קדימה, אבל שתדעו לכם, אנחנו כן עם תכניות מאוד מסודרות, תכניות חומש, שנתיות, חודשיות, מאוד מסודרות, ברור לנו גם לאן אנחנו רוצים להגיע. עכשיו, אני לא רוצה בשנה הבאה לעלות ב-20%, אני רוצה שכל שנה נעלה ב-5% וזה מה שאנחנו עושים, ואז אנחנו גם לא הורדנו את טוהר הבחינות, שיהיה ברמה טובה, אז זה מה שרציתי לומר. 
החלטת הממשלה 3708, שאנחנו ארבע שנים כבר פועלים לפיה, ארבע וחצי שנים עוד מעט, היא כינסה את כל משרדי הממשלה בשולחן עגול, אנחנו בשולחן עגול. מי שהקים את השולחן הזה זה דורון אלמוג ממשרד ראש הממשלה וזה היה יוצא מן הכלל ויצאנו לדרך נכונה. עכשיו משרד החקלאות ממשיך את המתווה. התכנית מאוד מסודרת, מאוד מובנית, 125 מיליון לחמש שנים. אני אישית הגעתי לכל רשות מקומית, מול כל מנהיגי החינוך כאן, שהם מנהלים, מורים, עובדים סוציאליים ופסיכולוגים ופרסנו תכנית משותפת שנבנתה ביחד כדי לראות איפה אנחנו ולאן אנחנו הולכים. ממש מדויקת, בכל התחומים, הפורמלי, הבלתי פורמלי, נשירה, חינוך מבוגרים. את מרב הכסף קיבלה העיר רהט וצריך לומר שאנחנו מתקדמים, לא מספיק, אנחנו ממשיכים. 

אנחנו עכשיו מסיימים לכתוב את התכנית של החלטת הממשלה החדשה, תכנית האתגרים לחמש השנים הבאות שגם תיתן את - - - 

<טלאל אלקרינאוי:>
נכון, 922. 

<עמירה חיים:>
האתגרים גדולים. הרשות המקומית, עם ההורים, צריך קצת יותר להכניס ולערב את ההורים, אף אחד לא דיבר על ההורים. חבר'ה, המחקרים הכי פשוטים של החינוך אומרים שאבא או אמא מסתכלים ככה על המחברת של הילד, הוא עושה לו ויש על המחברת, כבר עולים לו ההישגים הלימודיים. הורים לא מגיעים לאספות. צריך לתת איזה שהיא מעטפת נוספת למערכת החינוך הפורמלית שאנחנו מביאים, ככה קצת מבפנים, וכולנו ביחד נשנס מותניים. 

תודה רבה לאנשים של המחוז, אחד אחד כאן, בעוצמה כל כך, יושבת כאן אשרה שלייפר, מפקחת המחוז, ניר שמואלי, סגן מנהלת המחוז, כולם היו כאן כל היום. עטיה, מפקח של היישוב כאן, יושב כאן אסמעיל, שהוא המפקח של החינוך המיוחד, יושבת כאן נג'וא, המפקחת על הייעוץ הבכיר, בני מלכא שמתכלל את כל עבודת הממשלה, יהודה רשף שאחראי על הבטיחות ונמצא כאן, רמזיה שהייתה כאן כל היום וליוותה אותנו, מוחמד אלהיב שנמצא כאן איתנו, מוחמד אלקרינאוי שנמצא כאן איתנו. ואני רוצה לומר תודה רבה - - - 
<היו"ר יעקב מרגי:>
קיבלו אותך בלקייה, למרות האלקרינאוי? 

<עמירה חיים:>
אני רוצה לומר תודה רבה לראש העיר, כי אנחנו כאן רואים עיר עם ראש עיר שאכפת לו באמת. זה משהו אחר לעבוד ברהט, זה משהו אחר, אנחנו יד ביד, אוהבים מאוד מאוד לעבוד איתך. וצריך גם להגיד תודה רבה ליושב ראש ועדת החינוך של הכנסת. אני אולי לא אמרתי לך את זה בעבר ככה בפומבי, אבל צריך לומר המון המון תודה כי האכפתיות שלך מהדרום בולטת והאכפתיות שלך האמיתית לצמצום פערים - - -

<היו"ר יעקב מרגי:>
זה סיור שני במגזר הבדואי. 

<עמירה חיים:>
- - - היא בעצמות שלך והאהבה שלך לקידום המגזר הבדואי כל כך אמיתית שאנחנו חוברים ביחד בשמחה לכל החלטה ולכל דבר. ומעבר לזה שאתה אדם חכם ונבון, אבל זה ככה - - -

<היו"ר יעקב מרגי:>
את מוכנה לתת לי את זה בכתב? כי המורה שלי בכיתה - - - 

<טלאל אלקרינאוי:>
תן לד"ר אלהיב. אנחנו רוצים אולי לשמוע אותך במשפט. 

<מוחמד אלהיב:>
כבוד ראש העיר, כבוד היושב ראש, עשינו באמת סיור, התרשמתם היום, גם מהישגים, שמעתם את כל המנהלים, אף אחד לא דיבר על משאבים פדגוגיים טהורים, עיקר הבעיה ששמענו אותה מכל המנהלים, מכל ראשי הרשויות ועוד נשמע אותה במקומות אחרים זה הנושא של התשתיות והצד הפיזי, גם דרכי הגישה, כמו שראינו, וגם הצד הפיזי. עיקר הפוקוס צריך להיות שם. אם ועדת האתגרים החדשה, לא 922, יש לנו תכנית חדשה עכשיו, 3708, יריב מן, חברנו היקר, נמצא שם ומרכז - - -

<עמירה חיים:>
מוביל את זה. 

<מוחמד אלהיב:>
- - - מרכז, מקדם את כל התכנית החדשה, היא תונח על שולחן הממשלה, אני מניח בחודש הקרוב, יחד עם שר החקלאות שרק לפני פחות משבוע ישבנו איתו, יש תקציב תוספתי הרבה יותר גדול ממה שהיה עד עכשיו, יהיה תקציב, ההצעה שהובטחה לנו מראש הממשלה לפני פחות משבוע, ראש הממשלה הנחה את מנכ"לו, את מנכ"ל משרד ראש הממשלה, להוסיף עוד תקציב נוסף, כי היה לנו תקציב לבינוי וגנאדי יודע על תקציב מסוים, ירד חלק מהתקציב הזה של הבינוי לטובת פדגוגיה, כי נפגעה הפדגוגיה, לא רצינו לפגוע בשום פנים ואופן בפדגוגיה, אז אנחנו מנסים קצת עכשיו, עוד פעם, להוסיף תקציב של הבינוי וזה הכיוון. 

צריך לחזק את המגזר הבדואי, אנחנו לא במקום שווה עם המגזר היהודי, לא במקום שווה עם המגזר הערבי בצפון ולא במקום אחר, צריך לתת העדפה מתקנת למגזר אחרת אנחנו נישאר במינוס אחד גדול. תודה רבה.

<היו"ר יעקב מרגי:>
תודה רבה. אני רוצה להודות למנהל בית הספר ולצוות המורים על האירוח ולתלמידים החמודים שהסתכלו מה זה שיעור באזרחות, שיעור בדמוקרטיה, של ועדה בכנסת. 

<טלאל אלקרינאוי:>
תודה רבה, חברים. 

<היו"ר יעקב מרגי:>
מבחינתי אנחנו למדנו היום, לקחנו כלים לעבוד איתם. 

<הישיבה ננעלה בשעה 14:00.>

